Эски болиш ичидаги сир - 28 Апреля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nЧетверг, 28.05.2020, 22:34\nГлавная » 2020 » Апрель » 28 » Эски болиш ичидаги сир\nЭски болиш ичидаги сир\n«Нургул момонинг томоғидан овқат ўтмаётганмиш… Ким кирса, қорним тўймаяпти, ичимни очлик тимдалаб ташлади, деб арз қиляпти».\nБу хабар қўшнидан қўшнига, оғиздан оғизга ўтиб, бутун қишлоқни айланиб чиқди. Хотин-халаж йиғилган давраларда эса Нургул момо ҳақидаги муҳокамалар тобора қизғин тус олиб борарди.\n— Еган луқмаси ҳалқумидан нарига ўтмаётган экан, худди томоғига қилтаноқ тиқилгандек ўқчиб-ўқчиб, овқатни қайтариб ташлаётганмиш. Болалари: «Дўхтирга текширтирайлик», дейишса, «Касал эмасман, ҳеч қачон касал бўлмаганман, шунчаки қорним оч, дўхтирлайвермай, мазалироқ-мулойимроқ овқат пишириб беринглар», деб ғавғо қилаётганмиш. Саксондан ошиб ҳам шу пайтгача сира «Вой, жоним», демаган экан-да.\n— Қайсар кампир шифохонага бормагач уйига дўхтир олиб келишибди. У: «Махсус аппаратларда текширмай туриб бирор нарса дея олмайман, қизилўнгачида муаммо борга ўхшайди», деб мужмал гапириб кетибди. «Темир-терсакка куни қолмай ўлсин, одамнинг ранг-рўйига қараб дардини билолмайди-ю, тағин дўхтирман, деб керилишига бало борми! Ундан кўра, бир қошиққина овқат берларинг», деб Нургул момо хархаша қилаётганмиш…\nЁшлар бу гапларга унчалик эътибор бермаса-да, кекса отахон ва онахонлар бир-бирига маъноли қараб, ўз ҳолича беморнинг умр йўлини таҳлил қила бошлашди.\n— Нургулнинг бировга жуда фойдаси тегмаган бўлсаям, лекин кимгадир қаттиқ зиён етказганини билмайман, — деди қишлоқнинг энг кекса оқсоқоли Абдулазиз ота. — Оилада икки қиз эди. Ҳурнисо деган опаси бўларди. Айтишларича, унинг эри бир замонлар отасига эргашиб Қашқардан бу тарафларга келиб қолган, бир кечада чегаралар ёпилиб, ота-бола шу ерларда қолиб кетган экан. Йигитнинг отаси Азим охун лағмонга уста эди. Болалигимизда оталаримизга эргашиб, унинг уйига лағмон ейишга борардик. Ҳурнисо бир фарзандлик бўлганида қаттиқ ер силкиниб, эр-хотин оғилхона томининг тагида қолиб кетишган. Кавлаб олишганда иккаласи ҳам бандаликни бажо келтирган экан. Азим охун уч яшарлик набираси билан бўзлаб қолаверган. Ўша бола тўққиз-ўн ёшларга етганида бобоси ҳам оғир бир хасталикка чалинди-ю, омонатини топширди. Уларнинг уй-жойига мана шу Нургул эгалик қиларди. Қишлоқ адоғидаги эскибоғ ўрни Азим охуннинг ҳовлиси эди. Одамларнинг айтишича, у Нургулга уй-жойини бериб, набирасини ўқитиб, уйли-жойли қилишга етгулик маблағ қолдириб кетган экан. Тўққиз-ўн ёшларидан кейин бола бу ерларда кўринмай қолди. Нургул болани нима қилганини биров билмайди.\nАбдулазиз отанинг бу сўзларини Нургул момонинг ўғлига етказишга шошганлар бўлди. «Онангиз бир етимнинг ҳақини еб кетган экан, шунинг учун азоб тортаётган бўлмасин тағин», дегувчилар ҳам топилди. Аммо Нургул момонинг турмуш ўртоғи раҳматли Саидакбар агрономни таниган-билганлар тилини тишлашди. Негаки танти, чўрткесар Саидакбар хотини ва болаларига бировнинг ҳақини едирадиган номард эмасди-да.\n— Абдулазиз отага айтинглар, қариган чоғида онамга бундай туҳмат қилмасин, отамиз бизни бировнинг ҳақидан ҳазар қиладиган қилиб тарбиялаган, — деди Нургул момонинг тўнғич ўғли Саиджалол.\nУнинг ука-сингиллари ҳам шу фикрда эди.\nОрадан кунлар, ойлар ўтса-да, Нургул момо очлик азобидан қутулолмади. Энди у бир парчагина бўлиб қолган, ҳатто саккизинчида ўқийдиган жиккаккина чевараси ҳам уни кўтариб гоҳ айвонга олиб чиқар, гоҳ ичкарига олиб кирарди. Ҳамиша ёнбошидан қўймайдиган тошдек қаттиқ болиши бироз оғирлик қилишини ҳисобга олмаганда, кампирни кўтариш унчалик қийин эмасди. Болишнинг жилди кирланиб, ялтиллаб кетган эди. Набира қизлари ювиб бермоқчи бўлса, Нургул момо болишни бағрига янада маҳкамроқ босганича тумшайиб оларди.\n— Шу болишда бир сир бор, — деди Саиджалолнинг хотини Зарифа тўнғич қизига дил ёриб. — Илгари уни сира кўрмагандим. Яқиндан бери энангнинг қўлида пайдо бўлиб қолди. Одатда, у кийимлари ва буюмларининг кир-чир бўлишини суймасди.\n— Эски-тускиларнинг ичидан топиб олган бўлса керак. Эҳтимол, бувамни эслатаётгандир. Шунга ювишга бермаётган.\n— Ҳа, тўғри айтасан. Одам қариганда ёшликдаги хотираларига суянадиган бўлиб қолади, дейишади.\n— Бир косагина лағмон егим келяпти, сувидан бир қултуми томоғимдан ўтсаям майли.\nМомо бир ойдан бери тинимсиз шу сўзларни такрорларди. Унинг инжиқлиги, хархашаларига кўникиб, энди унчалик парво қилмай қўйган набиралари бу гапни эшитганда, ҳар сафар бир-бирига ночоргина қараб қўйишарди.\n— Бир косагина лағмон бўлса… Бир косагина лағмон…\n— Яна ўша хархашасини бошладими? — деди боғдаги юмушларидан толиқиб келган Саиджалол.\n— Ҳа, нима қилишниям билмаяпмиз. Қизлар лағмон чўзиб берса, ёқтирмай коса-посаси билан туртиб, тўкиб ташлайди. Бу лағмонмасмиш, лағмон бошқача бўлармиш.\nШу пайт ичкаридан яна Нургул момонинг товуши эшитилди:\n— Бир косагина лағмон бўлсайди. Нодирим келсайди, лағмон қилсайди…\nУнинг товушида армон, ўкинч, дард бор эди.\n— Нодир дегани ким бўлдийкин, бугун эрталабдан бери унинг отини тилидан қўймаяпти, — деди Зарифа эрига мўлтираб қараб.\n— Қани, олдига кирай-чи, балки бир гапини оларман.\nСаиджалолни кўриши билан кампирнинг серажин юзида умид ифодаси аксланди.\n— Нодиримни топадиган одам бормикин, болам?\n— Ойи, Нодир деганингиз ким?\n— Бировнинг омонати эди-да, бировнинг омонати, болам… — Кампир бир нуқтага тикилиб ўй суриб қолди. Бироздан кейин эса ўғлига илкис ўгирилиб, илтижоли оҳангда деди: — Бир косагина лағмон олиб келинглар. Қорним ўлгудек оч… Ахир дунёни сўрамаяпман-ку сизлардан, болам. Гўё ичимда бир илон бордек, очлик ўлгур мана шу еримни тимдалаб ташлади-да.\n— Нодир деганингиз лағмончимиди, ойи?\nКампир ўғлига меровсираб қараб қўйди-да, тағин ўз дардига андармон бўлди:\n— Бир косагина лағмон, анқонинг уруғимас-ку, болам…\n— Набира келинингиз пишириб берса ёқтирмасангиз… У шўрлик сизни хурсанд қилиш учун атайлаб шаҳарга бориб, уйғурча лағмон қилишни ўрганиб келувди.\nКампир бирдан сергакланди. Кўзларида ўзгача бир ифода зуҳурланди:\n— Уйғурнинг йўли очилибдими, болам?\nСаиджалол нима деярини билмай, тиззасига шапатилади. «Эй, Худо, бу қандай дард ахир? Қанча шифокорларга кўрсатдим, аппаратларга туширдим, соппа-соғ дейишади, нима қилсам экан, а?»\n— Уйғурнинг йўли очилган бўлса, Нодирим ўша ёқларга қочиб кетгандир. Қўли узунроқ танишларинг бўлса уни суриштириб бер. Менда омонати бор эди.\n— Қанақа омонат?\n— Бу билан ишинг бўлмасин. Нодиримни топ. Бир коса лағмон пишириб берси-и-н. Жон болам, Нодиримни топиб кел…\nСаиджалолнинг боши қотди. Эрталабгача кўзига уйқу илинмади. Бомдод намозини ўқиди-ю, Абдулазиз отанинг уйига қараб жўнади. У қишлоқнинг каттаси. Кўп гаплардан хабардор. Устига-устак, унинг қашқарлик Азим охун ҳақидаги гапи билан онасининг телба-тескари сўзлари бир-бирига мос келаётгандек…\n— Билганимни айтганман. Афтидан, онанг Ҳурнисонинг боласини сўраётган кўринади. Имконинг бўлса, уни суриштириб топ, — деди Абдулазиз ота.\nУйига ҳорғин бир алфозда кириб келганида сингиллари, ўғил-қизлари йиғилиб ўтиришган экан. Нургул момо эса бир коса лағмоннинг дардида тинимсиз жавранар, йиғлар, ялинар, набира-чевараларини даккилар ва яна кимлардандир ўпкалаб қарғанарди.\n— Бугун жуда қуюшқондан чиқиб кетди, — деди Зарифа. — Келинингизга косани отиб юборибди. Уни сира юпатолмаяпман. «Кетаман»лаб уйда йиғлаб ўтирибди. Бир тарафда қайнонам, бир тарафда келиним, икки тошнинг ўртасида эзилиб кетдим, отаси.\nСаиджалол шахт билан ўрнидан туриб ичкарига кирди. «Қорним оч, бир косагина лағмон беринглар», деб ўтирган онасининг рўпарасига тиз чўкди.\n— Ойи, Ҳурнисо холамни эслайсизми?\nКампирнинг хира тортган кўзлари бирдан порлаб кетгандек бўлди:\nНургул момо кўзларини пирпиратиб бир муддат унга термилиб турди-да, бирдан ҳўнграб йиғлаб юборди.\n— Унинг дардида адо бўлганман-ку, болам… Ота-онамдан қолган ёлғиз меросим шугина Ҳурнисо опам эди. Мени не ғамларга ташлаб кетди-я… Вой жигарим-а, жигарим. Бу дунёда ўйнаб-кулмаган, эри билан қўшмозор бўлган жигари-и-им…\nКампир «ув-в» тортиб изилларкан, ҳамиша ёнидан қўймайдиган болишини қўлига олди, толчивиқдек озғин тортган бармоқлари билан уни силаб-сийпалади. Сўнг бир сўз демай, алламаҳалгача бир нуқтага тикилиб ўтираверди. Момо жим бўлса-да, ич-ичидан тўлиқиб-тўлиқиб йиғлаётганини шашқатор кўз ёшидан билса бўларди. Онасининг қалбидаги оғир бир дард кулини қўзғаб, алангалатиб қўйганидан афсусланган Саиджалол ҳорғин ҳолда Нургул момонинг оёқ тарафига ёнбошлади.\n— Болам, — деди бир пайт онаси ҳазин товушда. — Ҳур опамдан қолган омонат бор эди.\nСаиджалол онасининг товушида тийрак бир ифодани илғаб, шошиб ўрнидан турди-да, рўпарасига чордона қуриб ўтирди.\n— Нодиримга меҳр кўрсатмадим. Жигаримдан қолган меросни авайлай олмадим, болам. Мен хом сут эмган банда очкўзлик қилдим. — Кампир оғир хўрсинди. — Энди унинг уй-жойи ҳувиллаб ётибди. Опамдан, поччамдан, Азим охундан қолган омонатга хиёнат қилганман.\nКампир болишга ишора қилди.\n— Манавини деб…\n— Бу нима ўзи?\nКампирнинг бирдан туси ўзгарди.\n— Ишинг бўлмасин. Аввал қорнимни тўйғаз. Бир коса лағмон топиб беролмаган болани бола деб бўладими? Бор, жўна!\nОнасидан тайинли гап ололмагач, Саиджалол ўғли Саидаҳрор билан маслаҳатлашди. Архивдан Азим охун ва унинг набираси ҳақида сўраб-суриштиришни тайинлади. Ўзи эса ёши улуғ қариндошларини йўқлаб кетди. Энди унга «Онамнинг дарди узоқ ўтмишга бориб тақалмаётганмикин», деган ўй тинчлик бермай қўйганди.\nСўраб-суриштиришлардан ҳам бир наф чиқмади. Ҳамма худди келишиб олгандек Абдулазиз отанинг гапларини такрорларди.\nБир ҳафталар чамаси ўтгач, ўғли ҳам ноилож бир аҳволда кириб келди: «Архивдан тайинли маълумот тополмадим».\nОтасининг ноумид ҳолда елка қисиб қолганини кўрган Саидаҳрор:\n— Ҳозир бир оғайним янги иш бошлаётган эди. Шунинг ҳужжатларига қарашиб юборай, кейин, албатта, бу иш билан жиддий шуғулланаман, — деб ваъда берди.\nСаиджалолнинг кўнгли бироз хотиржам тортди. Шу боласи бобосига тортган, сира тиниб-тинчимайди. Ажабмас, бу ишниям охирига етказса…\nТомоғидан бир қултумгина суюқлик ўта бошлагач, Нургул момо бироз қувватга кирди. Энди гап-сўзлари ҳам пойинтар-сойинтар эмасди. Гоҳ-гоҳида: «Қуриб кетсин, ҳамма нарса етарли бўлса-ю, очлик азобидан қийналаверсанг ёмон экан», деб нолишини ҳисобга олмаганда, аҳволи анча яхши эди. Лекин ҳалиям эски болишини қўлидан қўймас, уни еру кўкка ишонмасди.\nОнасининг фикрлари тиниқлашган бир пайтда Саиджалол мавридини топиб, Нодир ҳақида гап очди. Нургул момонинг юз-кўзида армон, алам ва дард зуҳурланди.\n— Нодирим Ҳур опамнинг эркаси эди, — дея гап бошлади оғир хўрсиниб. — Жигаримнинг дардида эзилиб юрганимда Азим охун уни менга омонат қолдирди. Болага қараганимда, опамнинг жонсиз жасади кўз олдимга келаверар, «Агар ўшанда мол-ҳолларга опам билан поччам эмас, Азим охуннинг ўзи қараганида уларни том босиб қолмасди. Тирик юришарди», деган бир алам вужудимни ўртайверарди. Азим охунга ўхшашиб кетгани учунми, бора-бора болани жуда ёмон кўриб қолдим. Уни кўришга кўзим йўқ эди. Бирорта болалар уйига топшириб юборишини отангдан илтимос қилдим. У мени бу фикримдан қайтаришга кўп уринди. Гапимни ўтказолмагач, бир-икки марта норасиданинг жонини ачитиб ураётганим устидан чиқиб қолди-да: «Шу қоракўзгинани кўрмасанг, тинч юрасанми?» деб сўради-ю, Нодиримни олиб кетди. Шундан кейин у ҳақда бошқа гапирмади. Қаерга олиб борди, нима қилди, бунисини билмайман… Аммо оламдан ўтаётганида бир гап айтиб кетди. Нодиримни қўшни туманда яшайдиган бир оғайниси ўғил қилиб олган экан. Кўнглим бироз тинчиди. Аммо кейинги пайтда унинг мунчоқдек беғубор кўзларини тез-тез эслайдиган бўлиб қолдим. Устига-устак, Азим охундан қолган омонати бор эди. Уни ҳатто отангга ҳам билдирмаганман.\n— Эскибоғ ўрнидаги ҳовли-жойни айтяпсизми?\n— Йўқ, Азим охун берган омонатга эскибоғдан ўнтасини сотиб олса бўларди. Мен хом сут эмган банда-а-а… — кампир озғин бармоқларини мушт қилиб тугиб, кўксига муштлади. — Кошкийди уни топсам, омонатини ўзига топширсам, бу дунёдан ёруғ юз билан кетардим, армоним қолмасди.\nУ шундай дея яна эски болишни силай бошлади.\nСаиджалол отасининг оғайниларини яхши биларди. Қўшни туманлик Мирзамаҳмуд амаки ҳам отасининг қадрдонларидан бири эди. Отаси билан уларникига борганида ўғли Нодир билан бир-икки марта кўришганди. Шу асно отасининг у ҳақдаги гапларини эслади: «Кейинчалик Нодир эскибоққа қизиқиб қолса, сотаман-нетаман демай, шундоқ бериб юборинглар, фақат буни онанг билмасин», деганди у. Кейин улғайиб, ўз ташвишларига ўралашиб кетди. Нодирни бошқа кўрмади. Йигирма йиллар муқаддам отаси оламдан ўтгач, Мирзамаҳмуд амаки билан ҳам ўртадаги ришталар узилиб кетди.\n«Наҳотки у холамнинг ўғли бўлса, — деган ўй кўнглига келди-ю, юзига табассум югурди. — Ўзи бу ҳақда билармикан?..»\nСаиджалол ўзгача бир тараддуд билан йўлга отланаётганида ўғли эшикдан кириб келди.\n— Ота, сизга бир оғайним ҳақида айтгандим, шу йигит қишлоқ чеккасидаги эскибоғимизга қизиқиб қолди. Отанг рози бўлса, сотиб олсам, дейди.\nСаиджалол кескин бош чайқади:\n— Эскибоғ сотилмайди. У бировнинг омонати. Эгасини топиб топширайлик, кейин сотгиси келса сотаверади. Ҳозир шошиб турибман, ишларим бор.\n— Оғайним ҳам мен билан келувди…\nСаиджалол ҳовлида ўттиз-ўттиз беш ёшдаги йигитга дуч келди.\n— Дада, бу ўша оғайним, исми Фозил.\nЙигитни сўрига таклиф этишди. Саиджалол ҳам меҳмоннинг иззати юзасидан омонатгина ўтирди.\n— Ошхона очибсиз, деб эшитдим, хайрли, баракали бўлсин, — деди у.\n— Ошпазлик бизга ота касб. Отамнинг отаси ҳам, катта бобом ҳам ошпазлик билан рўзғор тебратишган экан. Отамнинг ёши ўтиб қолди. Айтишича, унинг болалиги шу ерларда ўтган. Ота-онаси, бобосидан кейин тақдир тақозосига кўра бошқа кишиларнинг тарбиясида қолган экан.\n— Отангизнинг исмини айтолмайсизми?\n— Нодир ака, фамилияси Азимов.\nСаиджалол ҳайратда қолди. Қўллари билан беихтиёр юзини силади.\n— Демак, янги емакхонада лағмон пишираркансизлар-да?\n— Ҳа, — деди йигит унга ҳайрон бўлиб қараркан, — буни қаердан билдингиз?\n— Отангиз ҳозир қаерда?\n— Қўшни туманда ҳовли-жойимиз бор. Ошнам билан сизнинг эскибоғингизни кўриб, уйга боргач, таърифлаганимда ана шу жойни сотишса олардик, болалигим ўтган ерлар, ота-онамнинг оёқ излари қолган, деганди. Шунга оғайнимдан шу ерни сотмайсизларми, деб сўрагандим.\n— Буни ҳали маслаҳатлашармиз, отангиз билан кўришиб, гаплашайлик, — деди Саиджалол.\nШу пайт қўшни хонадан Нургул момонинг ингроқ ва ялинчоқ товуши қулоққа чалинди:\n— Нодиримни топинглар, бир косагина лағмон пишириб берсин…\nОлтмиш ёшлардаги Нодир ҳали анчайин тетик эди. У Саиджалол билан қучоқ очиб кўришди. Унга ўз отасидек ғамхўрлик қилган Саидакбар агрономни, унинг кўмагида ўқишга кирганини, ишларини йўлга қўйиб, ҳаётда ўз ўрнини топганини эслади.\n— Тутинган отам тўрт қизли бўлганида онамизнинг тоби қочиб, шифокорлар бошқа ҳомиладор бўлмасликни тайинлашган экан. Шунда отамиз мени ўғил қилиб олган. Ростини айтсам, ҳамма болаларнинг отаси битта бўлса, менинг иккита меҳрибон падарим бор эди. Иккаласи ҳам менга бирдек ғамхўрлик қилишарди. Тақдир мени ота-онамдан айирган бўлса-да, шундай меҳрибонлар билан сийлагани учун ҳамиша шукрона айтиб яшаганман.\n— Онам холангиз эканини билармидингиз? — деб сўради Саиджалол.\n— Қаранг-а, аслида, биз қондошлар эканмиз-да, — деди Саиджалолнинг сўзларини диққат билан эшитган Нодир. — Уларни яхши эслолмайман. Саидакбар амаким билан уйингизга боргим келарди. Аммо у бунга сира рози бўлмаган.\n— Онам сизни йўқлаяпти. Ҳозир анчайин тоби йўқ. Сизни яхши лағмон пиширади, деб ўйлаяпти. Яна айтишларича, бувангиздан қолган омонат ҳам бор экан. Илтимос, вақтни ўтказмай уларнинг олдига борсак…\nНодир келинига тайинлаб, олдиндан тайёрлаб қўйилган хамирни ва сардак учун керакли масаллиқларни олди.\nНургул момо дарвозадан кўз узмай ўтирарди. Уларни кўриб, бир қўзғалиб олди.\n— Зарифанинг айтишича, Нодиримнинг дарагини топганмишсан, болам? — деди Саиджалолнинг кўзларига илтижоли термилиб.\n— Топдим, ойижон. Мана, олиб ҳам келдим.\nНургул момо меҳмонга ҳайрат ва ҳайронлик билан бир зум термилди. Сўнг тўсрайиб, юзини тескари ўгирди:\n— Эҳтимол, учраган бир кимсани бошлаб келгандирсан, Нодирим бўлса, лағмон пишириб берсин. Агар лағмони Азим охунникидек чиқса, ишонаман.\nЛағмон пишди. Кампирга овқатнинг олдидан олиб келишди. У таомни аввал ҳидлади. Кейин сувидан бир қошиққина ҳўплади. Бирдан кўзлари ёшланди. Ўтирган жойида қучоғини кенг очди.\n— Кел, болам, — деди товуши титраб. — Ростдан ҳам Нодириммисан?..\n— Ҳа, Нодирман.\n— Ўзингдан ўргилай, Аллоҳ, гарданимда қарз билан кетмайдиган бўлдим. Ўзингга шукр, Қодир Эгам.\nНургул момо туришга уринди. Ҳоли келмади. Ўтирган жойида Нодирнинг елкасидан олиб қайтадан сўрашди. Унга ҳам қаноат қилмай, ўзига тортиб пешонасидан ўпди.\n— Ҳозир, сенга омонатингни топшираман. Мана, ҳозир…\nКампир ўзгача тараддуд билан болишнинг чокини сўтишга уринди. Кучи етмади. Унга ёрдамга ошиққан Зарифанинг қўлини силтаб нарига итариб юборди.\n— Жўна ҳамманг! — деди атрофида қизиқсиниб қараб турган набираларига хўмрайиб. — Бу Нодирники!\nНабира келин қайчи топиб келди. Шу тобда бу ерга йиғилганларнинг бари сирли болишнинг ичидаги омонатнинг нималигини билишни истарди.\n— Бир умр сандиқдан чиқармадим. Гоҳ-гоҳида кечалари отасига билдирмай олиб, томоша қилардим. Битталаб санардим-да, жойига қўярдим. Ўшанда кўзим ўлгур оч бўлган экан. Сенга бергим келмади. Шунча бойлигим бор, деб ичимдан ғурурланиб юравердим.\nКампир гапириниб-гапириниб болишнинг жилдини қайчи билан кесди. Унинг ичидан пахтага ўралган бир нарса ерга тушди.\n— Бу онангнинг зираги билан узуги эди, — деди Нургул момо ва гапира туриб болишнинг пахтасини титкилаб иккита билагузук топди. Уларни Нодирга бергач, узун-узун, озғин бармоқлари билан болишни яна бир силаб қўйди-да: «Энди Азим охунинг омонатини ҳам ол», — дея болиш ичидан тикилган бошқа бир болишни қайчилай бошлади.\nШу пайт атрофдагиларнинг кўзлари ўйнаб кетди. Ички болишга тахлам-тахлам пуллар терилган эди. Ҳаммаси эски тузумнинг 10, 25, 50 сўмлик пуллари…\n— Бу бойликка Нодирим қасрлар қуради ҳали, — деди Нургул момо мамнун жилмайиб.\nЧевараларнинг юзига бирдан беҳафсала ифода қалқиб чиқди:\n— Буви, ахир буларнинг бари эски замоннинг пуллари-ку. Ҳозир қоғоздан фарқи йўқ.\n— Азим охуннинг олдига ёруғ юз билан бораман, энди бировдан қарзим йўқ, — дея мамнун жилмайиб ўтирган Нургул момо бойлик деб ҳаммадан яшириб, асраб-ардоқлаб келаётгани оддий қоғозга айланиб улгурганини, энди унинг бировга заррача фойдаси йўқлигини англайдиган аҳволда эмасди.\nЕлкасини бир умр эзиб, босиб келаётган оғир юкдан халос бўлгани сабабми ёки жигаридан қолган ёдгори Нодирини топгани учунми, унинг юз-кўзларида ўзгача бахт, мамнуният аксланарди.\nКатегория: Hikoyalar to'plami | Просмотров: 33 | Добавил: Sherlaruz.CoM | Теги: #news, #Yangiliklar, #новости, #newsuz, #habarlar, #uznews, #xabarlar, #ahborot, #Yangilik | Рейтинг: 0.0/0


Сергей Лушчан: "Эртага "Бунёдкор" ҳужумкор футбол ўйнаб, мухлисларни хурсанд қилади"\n29.02.2016 14:26 | Чемпионлар лигаси\nОсиё чемпионлар лигаси-2016, “В” гуруҳи, иккинчи тур ўйинлари доирасидаги “Бунёдкор” – “Ан-Наср” учрашуви олдидан матубот анжумани ўтказилди.\nУшбу анжуманнинг иккинчи қисмида бўлажак ўйин борасидаги фикрлари билан Сергей Лучшан қатнашди.\n“Ўйлайманки, эртага яхши ўйин бўлади. Йигитларимиз ўйинга юз фоиз тайёр. Мухлисларни хурсанд қилишга ҳаракат қиламиз. Албатта 3:1 ҳисобини қандайдир 12 дақиқа ичида дурангга алмашиш аламли. Дастлабки ўйинда футболчиларимизнинг ҳеч бирига эътироз билдира олмайман.\nЧунки ҳамма қўлидан келганича ҳаракат қилди. Тошкент сафари олдидан “Ан-Насср” ўзининг етакчи футболчиларига дам берди. Улар асосан иккинчи таркиб билан ҳаракатланишди ва “Ал-Ваҳда” билан дуранг қайд этишди. Фикримча, улар бизга қарши катта куч билан ўйнашади. Бизнинг ўз ўйин услубимиз бор ва эртага ҳужумкор футбол кўрсатамиз. Йигитлар масъулиятни ҳис этиб туришибди ва бор маҳоратларини ишга солишга тайёрлар.\nЭртанги баҳсда Юрица Булят асосий таркибда майдонга тушиши ҳам мумкин. Бироқ у бугунги кунда тўлиқ тайёр эмас. Нима бўлишини эртага кўрамиз. Дарвозабонларимизга ҳам ишонаман. Ҳа, улар қаердадир хато қилишар. Лекин кўп вазиятларда жамоани қутқаришади ҳам. Шунингдек, ҳужум чизиғидаги Насимов ва Нурматов тандемига ҳам ишонаман. Уларнинг бири эртага баҳсни асосий таркибда бошлаши ҳам мумкин”, - дейди Сергей Лушчан.


«Биз 1941 йилни такрорламаслигимиз керак» — Лукашенко – Bugun.uz\nЖаҳон - 17:16 · 09.05.2022\n«Биз 1941 йилни такрорламаслигимиз керак» — Лукашенко\nБеларусь президенти Александр Лукашенко Польшанинг мамлакатга ҳужум қилиш эҳтимолини баҳолади. Бу ҳақда «БЕЛТА» хабар берди.\nЛукашенко Польша ҳудудида кенг кўламли ҳарбий машғулотлар ўтказаётгани ва Беларусга ҳужумга тайёрланаётгани ҳақида тарқалган хабарларга муносабат билдирган.\n«Майли, синаб кўришсин. Бу ҳолат бизни ҳам ташвишга солмоқда. Ҳозир Польша ва Литва билан чегарада 40 минг қўшин борлиги айтилмоқда. Биз вазиятни диққат билан кузатиб борамиз. Мен ҳар доим ҳарбийларга айтганман: ҳеч нарсани ўтказиб юбормаслик керак.\n1941 йилни такрорламаслигимиз керак. Биз ҳар доим армиямиз NATO’га қарши эканини тушуниб келганмиз Лекин шуни унутмаслигимиз керакки, Россиянинг орқасида ядровий ‘держава’ турибди ва бизда тегишли келишув мавжуд. Бу мавзуда Россия президенти билан тез-тез гаплашиб турамиз», — деган Беларусь раҳбари.\nШунингдек, у ўз ери, ҳудуди, оиласи, фарзандлари учун курашаётган халқни енгиб бўлмаслигини таъкидлаган. Лукашенко нутқида Беларусь ва Россия муносабатларига тўхталиб ўтган.\n«Беларуслар Россияни қўллаб-қувватламаслик ҳуқуқига эга эмас. Биз доимо бирга бўлганмиз, ҳамиша бирлашганмиз. Бизни парчалаб, ажрата олмайсиз. Беларуслар тажовузкор эмас. Лекин Россияни ҳар томонлама қўллаб-қувватлаймиз.\nБизни бўғишга бўлган барча уринишлар бизни фақат кучлироқ қилади ва бошқаларни илҳомлантиради. Чунки глобал иллатга қарши курашаётган беларус, русларни миллиардлаб одамлар кузатмоқда. Хитой, Ҳиндистон, Лотин Америкаси давлатлари, Африка, араб давлатлари. Ҳамма Американинг бўғишидан чарчади!», — деган у.\nАввалроқ Лукашенко Украинадаги урушни қандай қилиб бир ҳафтада тугатиш мумкинлигини айтганди. Шунингдек, диктатуранинг афзал жиҳатларини маълум қилганди.


Шукур Холмирзаев. Арпали қишлоғида (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Арпали қишлоғида (ҳикоя)\nСойнинг бериги бетига ўтиб, Хўжаназар отанинг қабрига қаради. Уни чакалакзор орасидан зўрға кўриб: «Ў, хароб бўпти-ку», деб қўйди. Сўнг тор кўчадан районга қатнаб ўқиган чоғлари — бу мозорот ёнидан ўтаётганда оёғи учида юрганларини эслади. Ҳозир сесканмагани учунми, ичида мамнун бўлиб, яна сув бўйига қайтди. Сувнинг кечувига етиб, харсангтошга ўтирди ва аллақандай аланглаган кўз билан атрофни томоша қила бошлади.\nАбдурасул Бодомгулнинг биққи-бўлиқ бармоқдарини ўз кафтида сезмади гўё, лекин унинг жуссаси ўзидан бир қадам нарида бўлса ҳам, уни чуқур ҳис қилди.\n— Ҳозирча бекорчилик…\n— Подачи бўлинг! Қўй боқинг… Нимаси ёмон?\n— Нима қипти дейсиз… Мана, ёшимиз ҳам бир жойга бориб қолди…\n— Расулбой, тушингизни манави сувга айтинг, тузукми? Мени… бошқа деганим бор… — Шундай деб қиз йўлига кетди.\n— Қўлимданми… сени олиш келади. Сен… закунний қаллиғимсан.\nАрпали қишлоғининг давоми сой чиқиб келаётган дарадан ичкарига ҳам ўтади, дара юз қадамлар чўзилиб соҳиллари ёйилиб кетади, сой эса олисдаги арчали тоғ этагигача боради. Сой бўйида бир-иккита яланглик бор, шунда ҳам беш-тўрт оила туради. Бири — Бодомгуллар хонадони. Қизнинг отаси дала қоровули. Тур деса турадиган, юр деса юрадиган тўриқ оти бор. Шуни миниб дала айланади. У киши Абрай подачи билан эски ошна. Бодомгулнинг онаси бундан беш йил бурун кўз юмган…\n— Ота… мени уйлаб қўйинг…\n— Шу… бизни кичкиналикда… — мижғовланди Абдурасул.\n— Энди… — чайналди Абрай ака.\n— Бўлмасам, ота… мен сизга очиғини айтаман.\n— Баракалло! — Шундай деб, ота қизига хавфсираб қаради: — Нима? Эшитдингми? Йўқ… дейсанми?\n— Ўйлаб қолдим-да, ота, — деди қиз. — Сиз… мен тарафда бўлмасангиз, унда нима бўлади…\n— Ота… мен унга тегмайман!\n— Йўғ-э, — деди овози титраб. — Бу гапинг бекор гап, болам. Бизнинг лабзимиз бор, жон қизим… Мени шарманда қилиб қўясан… Бир умр улардан қутулмаймиз кейин…\n— Шу ерга келганда, ота… сиз менга оналик қилолмадингиз. Энам оз бўлсаям раъйимга қарар эди… Майли, икки кун муҳлат беринг бўлмасам.\nЭртаси кун чошгоҳларда район йўлида юк машинаси дўқиллаб келар, ундан кўтарилган қизғиш чанг йўл ёқасидаги қувраб қолган қўзиқулоқлар устига қўнар эди. Кабинада Эшқувват билан Бодомгул.\nЭшқувват ҳам Абдурасуллар билан бир синфда ўқиган, у ҳам Расул каби баланд бўйли, кенг елкали, кизғиш юзли, бодомқовоқ йигит. Бурноғи йил Бодом билан тил топишиб, бир-бирига кўнгил берган… Бодом бешик-кетти бўлганига парво қилмас, Эшқувват эса бир кун эмас-бир кун бу йўриғда гап қўзғалишини сезар эди. Қолаверса у Абдурасул билан тенгқур, бир-бирининг сиридан хабардор, ўқувчилик йиллари бир-бирининг уйига келиб ётиб ҳам кетар эди. Арпалига бир дўнг қолганда, қиз:\n— А-лекум, болам! — опа қўлини енги ичига тортиб, йигит билан кўришди ва уйга қараб: — Расул? — деб қўйди-да, Эшқувватдан гина қилди: — Ҳа, қорангизниям кўрсатмайсиз, Эшқувватбой? Ошначилик мундай бўлмайди-да. Бир кунлик йўлдан одамлар келиб кетишди… Ҳа, насибаси экан, институтга киролмапти…\n— Хола, мен қайтаман, ишим зарил… Расулбойни бир кўрай деб йўлдан бурилдим.\nЙигитлар ўтириб, таомилга кўра фотиҳа ўқиган бўлишди. Бир муддат уёқ-буёқдан гаплашишди…\n— Уч-тўрт кун дам олай, ошна. Иш қочиб кетмас… Айтмоқчи, отам мени уйлаб қўймоқчи. Йўқ десам ҳам кўнмаяпти, — деб қолди Абдурасул.\n— Хушим энди… Бодом ўлгур ҳам бўпти-да, сухсурдай қиз бўпти. Эшқувват, шунинг биров билан гапи бор деб эшитдим, шу ростми?\n— Билсам… айтсам, хафа бўлмайсанми?\n— Нимага хафа бўламан. Лекин…\n— Энди, ошна, ўзингдан қолар гап йўқ, ҳаммамиз ҳам мактаб кўрган, ўқиганмиз… оз бўлсаям. Тўғрими? Эскича урфу одатлар бизга кўп ҳам тўғри келмайди энди.\n— Рост, — деди Эшқувват, — пешона экан… Хафа бўлма, сенга насиб қилгани ҳам бор, албатта…\n— Ў, шунда хатога кетдинг, ошна! Гап пешонада бўлса, у туғилган замониёқ менинг пешонамга битган…\n— Бу гапинг келишмайди, Расул. Биз ёшликдан жўрамиз, орамизга совуқчилик тушмасин. Бир уруғданмиз… алоқаларимиз бузилмасин. Мен сени қўрқитмоқчи эмасман. Бу замонда биров-бировдан қўрқмайди. Фақат айтиб қўяяпман…\n— Агар… йўқ десам-чи?\n— Нима қиласан? Обқочиб кетасанми? Ёки… райкомларга хабар берасанми?\n— Йўқ… Ўзингдан гапир, нима бўлди, ўқишга кириш қийинми шунчалик?\n— Ошна, бўлмаса йўлингдан қолма! — деди. — Иккинчидан, сен ўзинг ҳам номард бола экансан. Шуни менга атаб қўйганларини билар эдинг. Билиб туриб, номарднинг ишини қипсан… Мен ҳаракат қиламан яна. Ололмасам, унда бизни юз кўрмас бўлиб кетди деб юрабер!\n— Уни… менча яхши кўрмайсан-ку? Уям сени яхши кўрмайди.\n— Сени Эшқувватдан кам жойинг йўқдир, — деди қиз. — Лекин ортиқ жойинг бўлгандаям, Расул, мен уни деганман! Шунинг учун ўзингни торт… инсофга кел. Биласанми, баримиз бир элат боласимиз… Оталаримиз бир-бири билан эскитдан ошна. Мозоримиз бир, кўчамиз бир. Сен бизларни ажратиб юборма. Ўйлаб кўр. Сенгаям сочини тараб ўтирган бир қиз чиқар ахир? Кўрган кўзинг мен бўлиб қолдимми… Авваллари парвоям қилмас эдинг.\n— Энди… яхши кўриб қолган бўлсам-чи?\n— Унда кечикибсан, Расул. Энди вақт ўтди. Танангга ўйлаб кўр, жанжал чиқмасин орада. Эшқувватнинг одатини биласан. Мен икки бошдан қайтмайман ўз гапимдан. Отамга раҳмим келади…\nОта-она ҳайрон… Бир маҳал иккаласи ҳам айвонга чиқишди. Майрам опа супа лабида чўнқайиб, Хўжаназар отанинг мозорига қараганча хўп дуойибад қилди. Абрай ака бўлса, Шералибойни қидириб кетди.\nАбдурасул тўй кечаси сойда кезиб, қудалардан «қайсисининг отига шикаст берсам, қайсисининг эшагини ёриб ташласам», деб кўп ўйлади. Охири қўл силтаб, районга тушиб кетди.\n← Аввалги Аввалги Шукур Холмирзаев. Тикан орасидаги одам (ҳикоя)\nКейинги → Кейинги: Шукур Холмирзаев. Кекса ғижжакчи (ҳикоя)


БИР ТИЛДА СЎЗЛАШГАНДЕК... - “Китоб дунёси” газетаси сайти\nБИР ТИЛДА СЎЗЛАШГАНДЕК...\n1153 марта кўрилган.\nҲиндистондаги Бобур Халқаро фонди раиси\n— Ўзбекистон менга жуда ҳам ёқади. Айниқса, одамларини қадрлайман. Бундайин меҳмондўст халқнинг иззат-икромидан кўнглим тоғдай кўтарилади. Юртингизга нисбатан яқинликни туяман. Бундай меҳр маданиятларимизнинг муштараклигидандир, деб ўйлайман. Шарққа хос қарашлар миллатларимизни бирлаштириб туради. Гўё бир тилда сўзлашаётганга ўхшаймиз. Ахир икки халқнинг юрагидан чиқадиган сўзларнинг ҳаммаси бир-бирига ўхшайди. Уларни ҳинд ҳам, ўзбек ҳам бир хилда англайди.\nҚолаверса, адабиётимизда ҳам уйғунликни сезаман. Шундан бўлса керакки, ўзбек ёшлари «Маҳобхарата», «Рамаяна» сингари халқ эпослари, Мирзо Ғолиб, Робиндранат Тагор, Кришан Чандар сингари ижодкорларнинг ижодидан хабардор бўлганидай, ҳинд ёшлари «Алпомиш» достони, Алишер Навоий, Мирзо Бобур шеъриятидан яхши хабардор.\nЗаҳириддин Муҳаммад Бобур ижоди эса алоҳида эҳтиромга лойиқ. Унинг жаҳон маданияти ривожига қўшган ҳиссаси беқиёс эканлигини алоҳида таъкидлаш жоиз. Шунингдек, ҳинд халқи Бобурийлар сулоласининг Ҳиндистонда оширган бунёдкорлик ишларини алоҳида қадрлайди.


Одил Аҳмедов Эктор Купернинг терма жамоамиз бош мураббийлигидан кетишига нима сабаб бўлганини айтди » Sangzor.uz - Инновацион ахборот портали\nSangzor.uz » Спорт » Одил Аҳмедов Эктор Купернинг терма жамоамиз бош мураббийлигидан кетишига нима сабаб бўлганини айтди\n- Футболдай шундай нарса бор, қандай мураббий бўлишидан қатъи назар биринчи ўринда натижа туради. Натижа бўлмадими, минг яхши мураббий бўлмасин, олиб ташланади, ҳамма жойда ҳам шу. Балки, унинг тактикаси бизга тўғри келмагандир ёки бизга ҳимоявий ўйин тўғри келмас. Ундан бошқа мураббий келиб, бундан-да ёмон натижа қилиши ҳам мумкин эди. Ўйлашимча, уни натижа учун олиб ташлашди, - деб айтди Одил Аҳмедов.\nШунингдек, терма жамоа сардори аргентиналик мутахассиснинг услуби ҳақида ҳам ўз фикрлари билан ўртоқлашди.\n- "Агар Россия ва Хитойда бирга ишлаган мураббийлар билан солиштирадиган бўлсам, унинг машғулот жараёнлари эскича эди, янгилик йўқ. Чунки футболда ҳар куни янги нарсалар, янги тактикалар чиқмоқда. Унда эса кўпроқ эскича услуб ва бир хилликни кўрдим. Лекин футболчиларга мотивация ва ишонч беришда, одамгарчилик борасида жудаям яхши инсон", - деди Одил Аҳмедов.\nЭслатиб ўтамиз, Эктор Купер 2018—2019 йилларда Ўзбекистон терма жамоасини бошқарганди. Терма жамоа унинг бошқарувида 17 та ўйин ўтказиб, 7 та ғалаба, 6 та мағлубият ва 4 та дуранг қайд этган. Тўплар нисбати эса 19-16 ни ташкил этган.\nАҳмедов фаолияти мобайнида «Пахтакор» (2006—2011), «Анжи» (2011—2014) ва «Краснодар» (2014—2016) каби жамоаларда ҳаракат қилган.\nЛутфулла Тўраев терма жамоа қароргоҳини тарк этди\nКупер Самвел Бабаяннинг қиммат версиясими?


"Биз муаммо эмас, унинг ечимимиз!" | Fayzbog.uz\n“Биз муаммо эмас, унинг ечимимиз!”\n11.03.2018 / Маъмурият /\n“Дивергент” фильмидаги бош қахрамон қизнинг рақибасига айтган гапи бор. “Шу пайтгача биз дивергентларни овладингиз. Биз жамиятдаги бошқа оддий одамлардан қайсидир қобилиятимиз билан ажралиб туришимизни ўзингизга хавф деб ҳисобладингиз. Жамиятни бошқариш осон ва хавфсиз бўлиши учун ҳаммани қолипларга солиш керак дедингиз. Мана энди ҳақиқат ошкор бўлди. Биз дивергентларнинг борлигимиз аслида жамият таназзулдан қутилиши ва янги имкониятларга эга бўлиши учун энг зарур нарса экан. ТУШУНИНГ, МЕН МУАММО ЭМАС, МЕН – ЕЧИММАН ! ”.\nМен ҳам мусулмонларнинг потенциали ортиши, уларнинг сафи ва сифати ортишидан хавфсираётган одамларга шу гапни айтаман!\nКўрмаган Аллоҳига ва бориб кўриб келмаган жаннату дўзахига заррача шак-шубхасиз ишонадиган, жилла қурса тушига хам кирмаган охиратнинг дахшатидан ростмана қўрқадиган “ғалати” диндорлардан хавфсираётган одамларга айтаман!\nДунёдаги етти ёт бегона инсонларни глобал зулму кўринмас қуллик занжирларидан қутқариш йўлида молию жонини фидо қилиб юборишга тайёр бўлган ажиб ақийдадаги диндорларни ўзига таҳдид деб биладиган одамларга шу гапни айтаман!\nБИЗ ДИНДОРЛАР МУАММО САБАБЧИСИ ЭМАСМИЗ, АСЛИДА БИЗ МУАММОЛАРИНИНГ ЕЧИМИМИЗ!!!\nБизга ёрдам беролмасангиз, бизга ҳалал берманг!\nЎз ташвишларингиздан ортиб бошқаларни ўйлолмасангиз, ҳеч бўлмаса шунга интилаётганларга қарши чиқманг!\nБизнинг сафларимиз радикаллаишб, самимий орзулар вайронкор ғараз тарафга ўзгариб кетишидан қўрқаяпсизми? Ўз сафимизин ўзимиз ислоҳ қилиб олиб, оёққа туришимизга ёрдам беринг, ёки шунчаки шунга қўйиб беринг. Бу уммат ўзининг ичидаги муамоларини ўзи ҳал қилиб олишга қодир!\nҲа, мусулмонлар кўпи аслида ўзининг локомотив уммат эканлигини, дунёни ислоҳ қилиш ва олдинга тортиш миссияси билан чиқарилган уммат эканлигини билмайди ёки тушунмайди. Тушунганлари ҳам ишни нимадан бошлашни аниқ билмайди. Лекин уйғотилса, йўл кўрсатилса, шу исрофу беҳудага кетаётган кучини асл миссиясини бажаришга қаратиш мумкинлигини кўра олса, ана шунда унинг ичида яшириниб ётган имкониятлари шубҳасиз юзага чиқади.\nДунё шундоғам катта зулму ситамга тўлган. Ўрмон қонуни борган сари ёйилмоқда. Энг зўр кашфиёту илм-фан ютуқлари ахийри бориб инсонни тубанлаштириш йўлида ишлатила бошлаяпти. Буни тўхтатиш учун диндорлардан бошқа хеч ким жон койитмаслиги бизга кундай равшан. Биз бу вазифани йўқ жойдан ўйлаб топиб, бўйнимизга бўйинтуруқ қилиб олганимиз йўқ! Қайси аҳмоқ оғримаган бошига ташвиш сотиб олади, сал ўйлаб кўринг! Биз бу йўлни басийратан танлаб олдик! Илм, иймону виждонимиз билан англаб туриб шу машаққатли йўлга рози бўлдик!\nТанлаган йўлингнинг кўлами ва масъулиятидан ўзингни ҳам баъзан ваҳима босаётган бўлса, демак, ростмана ишнинг бошини ушлабсан, деган гап бор. Стив Жобс айтганидек, “дунёни ўзгартира оламан, деб фақатгина тентаклар ўйлаши мумкин. Шунинг учун ҳам дадил тентакларгина дунёни ростакамига ўзгартиради!”\nБизнинг бир парча матони бошига ўраб, кўксини тўсиб юриш масаласига шунчалик жиддий муносабатда бўлишимиз кимнингдир кўзига тентаклик бўлиб кўринаётгандир. Лекин шунчаки тушунинг, биз нима қилаётганимизни жуда яхши биламиз ва бу нарсанинг муҳимлигини ҳам бутун вужудимиз билан ҳис қиламиз. Бу каби фарзларга амалсиз Ислом цивилизацияси ўз олдига қўйилган вазифаларни бажаролмайди.\n“Диний фонни нормаллаштириш” каби атай қоғозга ўралган шиор остида диний сиёсат векторини йўналтириб турганларга ва билиб-билмай арзимас чақалар эвазига бу инсофсиз сиёсатга косов бўлиб хизмат қилаётган фаоллару давлат вакилларига айтаман:Диндорларнинг динга амал қилишига тўсиқ бўлиш — бу деструктив нарса. Бундан иккала томон ютқазади. Сизнинг кучингиз, пулингиз, асабингиз ва вақтингиз бекорга сарф бўлгани қолади. Бизнинг кўпроқ савоб иш қилиш, илму касб орттириб одамлар оғирини енгил қилиш ташвишимиз у ёқда қолиб, элементар хуқуқларимизни талашиб, идорама идора сарсон бўлганимиз қолади. Ундан кўра Ислом динини ва диндорларнинг ички энергиясини фойдали ишларга йўналтиришга ёрдам беринг! Жамиятимиздаги (ва дунёдаги) муаммоларни ҳал қилиш йўлида хамкорлик қилинг! Шунда иккала томон ютади. Радикализму экстремизм, деган учуқтошар бош оғриқлардан ўз-ўзидан йўқолади.\nМана, диндорларга энг кўп тазйиқу зулм ўтказган одамлар аслида энг катта ўғрилар, энг катта бандитлар эканлиги ошкор бўлдику. (Прокурору терговчилардаги “каллахўр”, “антибиотик” каби бандитский кличкалар бекорга эмас.) Ўша “терроризмга қарши кураш” ниқоби остида каттаю кичикни диндорларга қарши қайраганлар аслида мамлакатни отўйин қилиб ташлаган асл халқ душмани — маразлар бўлиб чиқди-ку. Биз диндорларни асл халқ фидойилари деб қабул қилинг ва бизга ёрдам беринг, тахланиб кетган муаммоларни бирга ҳал қилайлик, деб таклиф қиламан.\nДиндорларДиний эркинликИфлос сиёсатХалқ душманлари\nБез рубрики / Мулоҳаза 15 комментариев\nОммавий норозиликлар авж олмоқда: қаерда ва нима учун? (фотожамланма)\nЯхши фильм ))))\nАбубакр Ибн Бахром:\nФайзбог сайити хам улибди\nКоракезга айтсейиз жанозасини укиб куядилар\nЖУДА ТўГРИ ёЗИБДИ.ТЕЛЕВИДЕНИЕДА ОДОБ-АХЛОК МАВЗУСИГА БАГИШЛАНГАН КўРСАТУВЛАРДА 50 ёШДАН ўТГАН АёЛЛАР ЕЛКАСИ, КўКРАГИ, ТИЗЗАСИ ЯРИМ ОЧИК, БОШИ РўМОЛСИЗ, ЯРАШМАГАН ПАРДОЗНИ КИЛИБ ОЛИБ НАСИХАТ КИЛИШСА ЖУДА ХУНУК БўЛАР ЭКАН. УЯТ-Э!!! БИТТА ИМОМНИНГ ТАЪСИР КУЧИ 50 ТА ЖУРНАЛИСТ, ёЗУВЧИ ВА ШОИРЛАРНИНГ ТАЪСИР КУЧИДАН ЮКОРИ ТУРАДИ. БУ ФАКТ. НАМОЗ ўКИМАЙДИГАН ИНСОН БАРИБИР БУ МАКОЛАНИ АСЛ МОХИЯТИНИ ТУШУНМАЙДИ.\nУкажоним водийча маданият каерда колди? Ман хайрон колдим очиги. Уша тупугингиз хозир юзингизга тушди, карангда яхшилаб кузгуга, куринади. Файзбогда нима айб? Агар маколада бирор хатолик булса муаллифга фикрингизни маданиятли тарзда исбот далил билан тушунтирсангиз булмайдими? 21 асрда яшаяпмизку? Маълумотингиз хам бор экан, бунинг устига обрули жойларда ишлаган экансиз. Ёки сиз ишлаган жойда бировни юзига асоссиз тупуриш оддий холми? Агар шундай булса хамкасбларингизга хам етказиб куйинг: Кимки бировга асоссиз тупурдим сени юзинга деса гуё осмонга тупургандек булади ва узини юзига чакса булиб тушади! Артиб олинг юзингизни ука, халиям шалток булиб турибди тупугингиз юзингизда.\nдемак алини аламини валидан олса булаверарканда? мен бир нарсага хайрон колдим узи. нима учун макола куйилди-ю, нима учун олинди? олиб ташланганлигини факат тахмин килиш мумкин, токи узлари айтмагунича. энг ёмон томони шу. уша маколани тушуниш учун ука хафа булмангу 1990 йилларда худди мени ёшимда яшаб куришингиз керагиди. чунки макола айнан 40 ёшдаги аудитория учун ёзилган. одам кузи билан укиганига эмас, купрок кузи билан курган фактига ишониб яшаши керак. хозир хамма аклли. аясини корнидан айфон билан тугиляпти десам адашмиман.\nУлугбек Садыков хеч кандай алокам йук. мени хакикатга алокам бор. мен хакикатни ёзадиган хамма сайтга дустман!\nУлугбек Садыков профилимга кирсейиз кимлим ёзилган, шу холос.


[Ўзбекистон Республикаси Адлия вазирлиги томонидан 2012 йил 27 сентябрда рўйхатдан ўтказилди, рўйхат рақами 1318-1]\n1. Ўзбекистон Республикаси Давлат божхона қўмитасининг 2004 йил 20 январдаги 01-02/12-3-сон қарори (рўйхат рақами 1318, 2004 йил 27 февраль) (Ўзбекистон Республикаси қонун ҳужжатлари тўплами, 2004 йил, 8-сон, 103-модда) билан тасдиқланган «Божхона омбори» божхона режими тўғрисидаги низомга иловага мувофиқ ўзгартириш ва қўшимчалар киритилсин.\nЎзбекистон Республикаси Давлат божхона қўмитасининг 2012 йил 24 августдаги 01-02/12-23-сон қарорига\n1. 13-банднинг иккинчи хатбошисидаги «ва шахсий муҳр билан тасдиқланган» деган сўзлар «ҳамда» деган сўз билан алмаштирилсин.\n2. 15-банддаги «тўққизинчи» деган сўз «ўнинчи» деган сўз билан алмаштирилсин.\n3. 22-банднинг биринчи хатбошисидаги «ойига бир маротаба» деган сўзлар «ҳар чоракда» деган сўзлар билан алмаштирилсин.\n4. Қуйидаги мазмундаги 261-банд билан тўлдирилсин:\n«261. »Божхона омбори» божхона режими қуйидаги ҳолларда якунланган ҳисобланади:\nтовар ва транспорт воситалари суд қарорига асосан давлат даромадига ўтказилганда».\nбиринчи хатбошидаги «юк етказишни назорат қилиш китобчаси» деган сўзлар «юкни етказиб бериш назорат китобчаси» деган сўзлар билан, «ЮЕНҚК» деган аббревитура «ЮЕБНК» деган аббревиатура билан алмаштирилсин;\nучинчи хатбошидаги «ЮЕНҚК» деган аббревиатура «ЮЕБНК» деган аббревиатура билан алмаштирилсин.\nолтмиш тўққизинчи хатбошидаги «9 рақамли» деган сўзлар «10 рақамли» деган сўзлар билан алмаштирилсин;\nқуйидаги мазмундаги тўқсон еттинчи хатбоши билан тўлдирилсин:\n«Агар товар божхона омбори лицензиясига эга бўлмаган омборга жойлаштирилса, мазкур Низомнинг 10-бандида кўрсатилган рухсатноманинг рақами ва санаси кўрсатилади»;\nтўқсон еттинчи—юзинчи хатбошилар тегишинча тўқсон саккизинчи–бир юз биринчи хатбошилар деб ҳисоблансин.\n(Ўзбекистон Республикаси қонун ҳужжатлари тўплами, 2012 й., 39-сон, 459-модда)


Янги Samsung Galaxy S8 ҳақида маълумотлар пайдо бўла бошлади\n00:37 / 21.06.2016\nИнтернет-манбалар Galaxy S7 ўрнига келувчи янги Samsung флагман смартфони — Galaxy S8 аппаратининг хусусиятлари тўғрисида айрим маълумотларни эълон қилишди.\nЯнги флагман ҳам икки кўринишда — одатий ва чети эгилган дисплей (Edge модификацияси) шаклида бўлади. Батафсил маълумотлар келаси йилнинг февралидан кейин эълон қилиниши мумкин. Бироқ баъзи маълумотларни ҳозирданоқ билиш имкони мавжуд.\nҚайд этилишича, янги қурилманинг экрани формати 4K/UHD — 3840 × 2160 пикселга тенг бўлади. Бу эса виртуал реаллик (VR) шлеми таркибидаги қурилмалар ишлатилганда анча юқори аниқликка эга тасвирларни таъминлаб беради.\nМавжуд маълумотларда таъкидланишича, Galaxy S8 қурилмасининг яна бир ўзига хос хусусияти унда икки ядроли асосий камера борлиги бўлади. Шунга ўхшаш модуллар турли ишлаб чиқарувчилар томонидан ҳам фойдаланиб келинмоқда.\nБундан ташқари, Galaxy S8 кучли Qualcomm Snapdragon 830 процессорига эга бўлади. Бу чипнинг асосида Kryo 200 ядролари ва Adreno 540 график контроллери жойлашади. X16 LTE ички модеми маълумотлар юклаётган вақт 980 Мбит/сонияда максимал тезликни таъминлаб беради. Процессор 10 нанометрли технология бўйича ишлаб чиқарилади.


Уй масаласи бўйича ишончнома фақат Тошкент шаҳрида доимий пропискаси бор фуқароларга бериладими?\n18:41 / 06.05.2017\nKun.uz таҳририятига Ўзбекистоннинг турли жабҳаларидан ҳар-хил саволлар келиб тушмоқда. Уларнинг айримлари ҳуқуқий масалалар ҳақида боради. Қуйида ана шундай саволлардан айримларини келтириб ўтамиз. Ушбу саволларга Адлия вазирлигининг Нотариат, адвокатура ва ФҲДЁ органлари бошқармаси бошлиғи Д.Якубова жавоб қайтарган.\n1. Тошкент шаҳридаги нотариуслар уй масаласи бўйича ишончномани фақат Тошкент шаҳрида доимий пропискаси бор фуқароларга берамиз, дейишмоқда (Яшнобод тумани 6- ва 1-сон нотариуслар). Агарда пропискам бўлганида менга ишончнома керак эмас бўларди. Шу масала нечоғлик қонуний?\nЖавоб: Фуқаролик кодексининг 134-моддасига асосан бир шахс (ишонч билдирувчи) томонидан иккинчи шахсга (ишончли вакилга) учинчи шахслар олдида вакиллик қилиш учун берилган ёзма ваколат ишончнома дейилади. Ишончли вакил ўзига ишончнома билан берилган ваколатлар доирасида иш олиб боради.\n“Нотариат тўғрисида”ги Ўзбекистон Республикаси Қонунининг 47-моддасига мувофиқ нотариуслар бир ёки бир неча шахс номидан ёки бир неча шахс номига ёзилган ишончномаларни тасдиқлайди.\nУшбу қонуннинг 16-моддасига кўра, ҳар бир фуқаро ёки юридик шахс нотариал ҳаракатларни амалга ошириш учун хоҳлаган нотариусга мурожаат қилишга ҳақлидир. Ушбу Қонуннинг 37, 44, 51, 52, 59, 62, 63, 74, 82 ва 93-моддаларида назарда тутилган ҳоллар бундан мустасно.\n“Нотариат тўғрисида”ги Қонуннинг 38-моддасига мувофиқ нотариал ҳаракатни амалга ошириш рад этилган тақдирда нотариал ҳаракатни амалга оширишни рад этиш ҳақида нотариус мурожаат қилинган кундан бошлаб уч кундан кечиктирмасдан қарор чиқаради. Нотариус нотариал ҳаракатни амалга ошириш тўғрисидаги мурожаати рад этилган шахснинг илтимосига биноан рад этиш сабабини ёзма равишда баён этиши ва рад этиш устидан шикоят қилиш тартибини тушунтириб бериши лозим.\n2. Баъзи нотариуслар текин фойдаланиш шартномасини тузмайман, деб бунинг учун қариндошлик алоқангизни исботловчи ҳужжатлар тўпламини талаб қилишади. Бунинг ҳуқуқий асоси нечоғлик тўғри?\nЖавоб: Фуқаролик кодексининг 617-моддасига мувофиқ текин фойдаланиш шартномаси бўйича бир тараф иккинчи тарафга ашёни вақтинча текин фойдаланиш учун бериш мажбуриятини олади ёки беради. Иккинчи тараф эса бу ашёни қандай олган бўлса, нормал ейилишини ҳисобга олиб ҳудди шундай ҳолатда ёки шартномада назарда тутилган ҳолатда қайтариб бериш мажбуриятини олади.\nМазкур кодекснинг 6261 – моддасига мувофиқ уй-жойни текин фойдаланишга бериш шартномаси ёзма шаклда тузилади, бундан уй-жойни яқин қариндошларга (ота-она, туғишган ва ўгай ака-ука ва опа-сингиллар, эр-хотин, фарзанд, шу жумладан, фарзандликка олинганлар, бобо, буви, неваларлар, шунингдек, эр-хотиннинг ота-онаси, туғишган ва ўгай ака-ука ва опа-сингиллари) текин фойдаланишга бериш ҳоллари мустасно.\nНотариуслар томонидан нотариал ҳаракатларни амалга ошириш тартиби тўғрисидаги йўриқнома (рўйхат рақами 2090, 2010 йил 30 март) 1411-бандига кўра мулкдан текин фойдаланиш шартномасини тасдиқлашда нотариус мулкка бўлган ҳуқуқни тасдиқловчи ҳужжатлари (нусхаси қолдирилиб, асли қайтариб берилади), текин фойдаланишга берилаётган мулк умумий биргаликдаги мулк бўлган тақдирда (эр-хотиннинг биргаликдаги мулки), барча эгаларининг (эр-хотиннинг) розилиги, текин фойдаланишга берилаётган уй, квартира, уйнинг ёки квартиранинг бир қисмида доимий прописка қилинган шахслар ҳақида фуқароларни ўзини ўзи бошқариш органи хусусий уй-жой мулкдорлари ширкати томонидан берилган маълумотнома ёки уй дафтаридан кўчирмаси, васийликдаги шахсга қарашли бўлган мол-мулк текин фойдаланишга берилганда, васийлик ва ҳомийлик органларининг розилиги, мулк гаровга қўйилган бўлса, гаровга олувчининг розилигини талаб қилади.


Давлатдан нима фойда кўраяпмиз? « O'zbekiston ERK Demokratik Partiyasi\nДавлатдан нима фойда кўраяпмиз?\n16 July 2013 - 11:37\nХар бир Халқ ўз Давлатидан маълум миқдорда улуш, фойда ва манфаат олади. Бизнинг Халқимиз эса Давлатимиздан қандай фойда кўрмоқда?\nБу албатта мулоҳаза қилишимиз керак бўлган, фуқаро хамда жамиятимизнинг тенг хуқуқли аъзоси сифатида фикр қилишимиз керак бўлган бир мавзудир.\nАввало, Давлат ижтимоий ёрдам бераяптими ёки бера оладими Халққа?\n(1) Йўқ. Давлат ижтимоий таъминот базасини жуда илгари ёпиб бўлган, таъминлаш принсиплари деярли йўқ хисобда. Халқ ўзи учун фақат ва фақат ўзи жон куйдиришга маҳкум. Давлат Халқни фақат тобелик (мутелик) билан таъминлай олади. Давлатнинг барча иқтисодий ва ижтимоий тузилиши Халқнинг даромади эвазига бино бўлади, бир сўз билан айтганда, Халқ хам ўзини боқади, хам Давлатни.\nДавлатимиз маъданиятни ривожлантира олаяптими?\n(2) Йўқ. Давлат фақат маъданият кушандаси бўлиб келмоқда. Халқни “бўлиб ташла ва хукмронлик қил” ёки “миллатнинг устидан ғолиб бўлиш учун миллийлигини йўқ қил” каби ғоялари билан олиб бораётган сиёсий дастури албатта маъданиятимизни қолоқлик томонга ўзгартирмасдан иложи йўқ.\nДавлатимиз бизни хуқуқ ва эркинликларимизни таминлай олаяптими?\n(3) Йўқ. Давлат фақат уларни поймол этиб келмоқда. Жуда қўпол равишда инсон хуқуқлари айнан мана шу Давлат ва унинг органлари ходимлари томонидан муттасил бузиб келинмоқда. Давлат сиёсатининг яккахокимликка (Диктатура) асосланиши ҳеч қачон ҳуқуқий жамият бўлмаслигининг ифодасидир.\nДавлатимиз шартлари билан Халқ иродаси мутаносибми?\n(4) Йўқ. Бу икки ҳодиса ўзаро номутаносиб. Давлат хамиша шарт қўйишни истайди гарчи бу Халқ учун зиён заҳмат бўлса ҳам ва қонунан зид бўлса ҳам. Халқ Адолат истайди. Халқнинг хоҳиш истаги ва Давлат талаблари мутлақ зиддир, шу сабаб бош қомусимизнинг 2-моддасида кўрсатилган “Давлат халқ иродасини намоён этади ва унга хизмат этади” деган бандлари аслида бўхтон ва ёлғондир.\nДавлатимиз олиб бораётган сиёсий бошқарувнинг асоси Демакратиями? Диктатурами?\n(5) Демакратик тамойиллар парда этилиб бошқариладиган диктатурадир. Сиёсий бошқарув мутлақ махфий ҳамда унга аралашиш жиноят ҳисобланади, бу эса демакратияга мутлақ зид. Асосий қурол сифатида шафқатсиз жисмоний ва маънавий жазолаш қўлланилади, яъни жиноят ила мухолифлар бартараф этилади. Энг оғир қийноқ усуллари қўлланилиб фуқаролар қўрқув остида мажбуран ушлаб турилади. Давлат сиёсатининг асосий тамойилларидан яна бири бу ёлғон ахборот тарқатишдир. Бу йўл билан Халққа кераклик сиёсий йўналиш бириктирилади.\nДавлатнинг Халққа нисбатан кучсизланиши ёки қисман қудратдан четлашиши нималар хисобига бўлиши мумкин?\n(6) Давлатнинг демакратик ёки диктатура ниқобини тақиши унга Халқ тарафидан бўладиган босимнинг миқдорига қараб юз беради. Халқ тарафидан қандай босим бўлиши мумкин? Босим шундайки бўладики чин мухолиф партиялар, инсон хуқуқлари жамиятлари, оммавий намойишлар, ОАВ ва бошқалар орқали танқидни ўртага қўйиши ва Адолатни талаб қилиб чиқишлари керак. Бу билан Давлат маълум даражада ўзини диктатура режимдан тия бошлайди хамда Халқ олдида мажбуриятларини ҳис қила бошлайди. Агарда Халқ тарафидан бериладиган босим жуда суст бўлса Давлат албатта диктатура жорий этади. Диктатура ўз ўрнида барчага ва барча сохаларга босим ўтказади.\nДавлатимиз Коррупцияни шакллантирадими ёки уни бартараф этадими?\n(7) Давлат юртимиздаги коррупциянинг донери ва монархи деб айтак хақиқатга яқиндир. Коррупциянинг ривожи асосан хукумат идораларининг юқори лавозимларидаги мансабдор шахсларнинг саъйи харакатлари билан илдиз отади. Давлат бевосита коррупциянинг ривожида иштирок этади, бадални эса Халқ тўлайди. Аслида Давлат коррупцияга қарши мисли кўрилмаган кураш олиб бориши лозим аммо бизнинг давлат порахўрларни эмас, Адолатпарварларни қамаш билан овора.\nУшбу жиноятчи давлатга ишониш мумкинми?\n(8) Йўқ. Давлат ўз сиёсий доираси ўлароқ фақатгина куч ишлатиш принципини кўрсата олди холос, унинг тамойиллари ёлғон ахборотларга мослаштирилган. Мулк дахлсизлиги доимий равишда бузиб келинмоқда. Бунга мисол яшаш жойларини мажбурий бузишни олсак бўлади, ёки мусодара қилиш ҳам мисол бўла олади. Диний дахлсизлик мутлақ йўқ, виждон эркинлиги хақидаги Давлатнинг ваъдалари унинг ўзи томонидан ўта қўпол тарзда бузиб келинади.\nСолиқлар адолатли тақсимланмаган, устама олиш усуллари авж олган, айниқса ёқилмаган газга пул тўлатиш холатлари, пена кўпайиш холлари кабилар мисолдир. Агар банкларда ҳисоб рақамларингиз пулга тўлса ёки бирон кирди-чиқти, жўнатмалар, омонат ва кредит каби масалалар ортидан сизнинг маблағингиз хақида алоҳида бўлим шуғуллана бошлайди. Агарда жиноий жавобгарликка тортилган бўлсангиз яъни муқаддам судланган бўлсангиз Давлат сизга бирор бир эшигини очиқ қолдирмайди, бу эшиклар ҳатто сизнинг фарзанд ва ака укаларингизга хам ёпиқ қолади.\nДавлатга на пулингизни ишонасиз ва на виждонингизни, Давлат худди бир назорат камерасики унга ишониш эмас, ундан беркиниш бошнинг омон қолишига олиб келади.\nЎзбек ўрдуси қаердан бошланади?


Газета Норма маслахатчи / 2018 год / № 02 / Қонунчиликдаги янгиликлар\nЧегириладиган ва чегирилмайдиган харажатлар рўйхатига тузатиш киритилди\nСолиқ қонунчилигига мувофиқ фойда солиғи бўйича солиқ солинадиган база жами даромад билан чегириб ташланадиган харажатлар ўртасидаги фарқ сифатида белгиланади.\nСолиқ кодексининг 145-моддасида солиқ солинадиган базани аниқлашда чегириб ташланадиган солиқ тўловчиларнинг бошқа харажатлари рўйхати келтирилган. Солиқ кодексининг 147-моддасида эса солиқ солинадиган фойдани камайтирмайдиган чегириб ташланмайдиган харажатлар белгиланган.\nКиритилган ўзгартишларга кўра, фойда солиғини ҳисоблаб чиқаришда чегириб ташланиши лозим бўлган харажатлар рўйхати кенгайтирилди.\nСолиқ солиш базасини аниқлашда чегириб ташланадиган бошқа харажатларга қуйидагилар киритилди:\n√ ёрдамчи хўжаликлар томонидан ишлаб чиқариладиган ва солиқ тўловчининг умумий овқатланиш эҳтиёжлари учун бериладиган товарларнинг нархларидаги фарқлар (зарарлар);\n√ хўжалик бошқаруви органини сақлаб туриш учун ажратмалар ;\n√ нодавлат пенсия жамғармаларига ажратмалар;\n√ шаҳарлар ва шаҳарчаларни ободонлаштириш ишларини бажариш харажатлари ;\n√ ишлатиб келинаётган, тўлиқ эскирган асбоб-ускуна учун тўланадиган ҳақ;\n√ ишончли бошқарувчилар хизматларининг қийматини тўлашга доир харажатлар.\nЧегирилмайдиган харажатлар рўйхатидан қуйидагилар чиқариб ташланди:\n√ йиллик молиявий ҳисоботни бир ҳисобот даврида 1 мартадан ортиқ аудитдан ўтказиш харажатлари;\n√ солиқ тўловчининг фаолиятида талаб этилмайдиган касблар бўйича кадрлар тайёрлаш харажатлари;\n√ ишлаб чиқариш жараёни билан боғлиқ бўлмаган соғлиқни сақлаш ва дам олишни ташкил қилиш тадбирларига харажатлар;\n√ маҳсулот ишлаб чиқариш билан боғлиқ бўлмаган ишларни (хизматларни) (шаҳарлар ва шаҳарчаларни ободонлаштириш ишлари, қишлоқ хўжалигига ёрдам кўрсатиш ва бошқа турдаги ишлар) бажаришга сарфланган харажатлар;\n√ инвестиция активларини ишончли бошқарувчилар, давлат ишончли бошқарувчилари ва давлат улушларини бошқариш бўйича ишончли бошқарувчилар хизматларининг қийматини ҳамда уларга мукофотлар тўлашга доир харажатлар;\n√ ишлатиб келинаётган тўлиқ эскирган асбоб-ускуна учун тўланадиган ҳақ.\nШу тариқа, 2018 йилда солиқ тўловчиларга солиқ солинадиган фойдани ҳақиқий харажатларнинг каттароқ суммасига камайтириш имконияти тақдим этилади.\nБундан ташқари, ҳисобот даврининг солиқ солинадиган фойдадан келгусида чегириб ташланадиган қуйидаги харажатларини ҳисобдан чиқариш тартиби қайта кўриб чиқилди (Солиқ кодексининг 146-моддаси):\n√ янги ишлаб чиқаришлар, цехлар, агрегатларни, шунингдек серияли ва оммавий ишлаб чиқариладиган янги маҳсулот турларини ҳамда технологик жараёнларни ўзлаштириш харажатлари;\n√ барча турдаги асбоб-ускуналар ва техник қурилмаларни, уларнинг ўрнатилиш сифатини текшириб кўриш мақсадида комплекс синаб кўриш (ишлаб турган ҳолатида) харажатлари;\n√ ишчи кучлари қабул қилиш ва янги ишга туширилган корхонада ишлаш учун кадрлар тайёрлаш билан боғлиқ харажатлар.\nЭнди ушбу харажатлар жорий ҳисобот даврида вужудга келган пайтда чегириб ташланиши мумкин. Бироқ бу солиқ тўловчининг ҳисоб сиёсатида назарда тутилган бўлиши керак.\nЮридик шахсларнинг мол-мулкига солинадиган солиқ объектлари рўйхати қисқартирилди\n2017 йилга қадар умумбелгиланган солиқларни тўловчи юридик шахслар уларнинг балансида бўлган асосий воситаларнинг ўртача йиллик қолдиқ қийматидан юридик шахсларнинг мол-мулкига солинадиган солиқни тўлашар эди.\nСолиқ солинадиган асосий воситалар ўз ичига бинолар ва иншоотлар, машиналар ва ускуналар, узатиш қурилмалари, транспорт ва бошқа АВ, жумладан молиявий ижара (лизинг) шартномаси бўйича олинган АВни олар эди.\nЎзбекистон Республикасида доимий муассаса орқали фаолият кўрсатадиган норезидентларга доимий муассаса фаолияти билан боғлиқ АВга, шунингдек уларга мулк ҳуқуқи асосида тегишли бўлган кўчмас мулкка солиқ солинган.\nДоимий муассаса орқали фаолият кўрсатмайдиган норезидентларга фақат Ўзбекистон ҳудудида бўлган уларга мулк ҳуқуқи асосида тегишли бўлган кўчмас мулкка солиқ солинган.\n1.01.2018 йилдан бошлаб фақат юридик шахсларнинг кўчмас мулки, шу жумладан норезидентларга мулк ҳуқуқи асосида тегишли бўлган кўчмас мулкка мол-мулк солиғи солинади. Шунингдек, молиявий ижара (лизинг) шартномаси бўйича олинган кўчмас мулкка ҳам солиқ солинади.\nКўчар мулк (машиналар ва ускуналар, узатиш қурилмалари, транспорт ва бошқа АВ) солиқ солиш объектларидан чиқариб ташланди. Бундай мулк қийматидан солиқ тўланмайди.\nСолиқ солиш объектлари рўйхатида норматив (белгиланган) муддатда қурилиши тугалланмаган объектлар ва ишга туширилмаган асбоб-ускуналар қолди. Илгаригидек, юридик шахслар мол-мулкига солинадиган солиқ мол-мулкдан икки баравар ставка бўйича тўланади.\n2018 йил учун юридик шахслар мол-мулкига солинадиган солиқ ставкаси 2017 йил даражасида сақланиб қолинди ва 5%ни ташкил этади (ПҚ-3454-сон қарорнинг 17-иловаси). Устав фондига йўналтириладиган дивидендлар бўйича имтиёз бекор қилинади\n2017 йилда юридик шахсдан олиниб, унинг устав фондига (устав капиталига) йўналтирилган дивидендлар тарзидаги даромадларга солиқ солинмаган (Солиқ кодексининг 156-моддаси 4-қисми).\nСолиқ кодексининг 156-моддасига киритилган ўзгартишларга биноан имтиёз 2018 йил 1 апрелдан бекор қилинади.\nШу санадан бошлаб дивидендлар тарзидаги барча даромадлардан солиқ ундирилади.\nЮридик шахслар ер солиғини ҳар ойда тўлайди\nЕр солиғи тўловчилари бўлган юридик шахслар ҳар йили йил бошида ер солиғининг 1 январь ҳолатига йиллик суммасини аниқлайди.\nИлгари мазкур солиқ ҳар чоракда тенг улушларда чоракнинг иккинчи ойи 15-санасигача тўланар эди. Мазкур солиқ бўйича ҳисоб-китоб жорий солиқ даврининг 15 февралигача ер участкаси жойлашган жой бўйича ДСИга топширилиши зарур эди.\nЭндиликда ер солиғини тўлаш ҳар ойнинг 10-санасигача ер солиғи йиллик суммасининг 1/12 қисми миқдорида амалга оширилади.\nЕр солиғи бўйича ҳисоб-китоб тақдим этиш муддатлари ҳам ўзгарди. 2018 йил учун ер солиғи бўйича ҳисоб-китобни 10 январгача тақдим этиш зарур. Шу санадан кечиктирмай бюджетга ер солиғи йиллик суммасининг 1/12 қисми миқдоридаги биринчи тўловни тўлаш ҳам зарурдир.\nЕрдан ҳужжатсиз фойдаланганлик учун жарима оширилди\nЕр участкаларидан ҳужжатларсиз ёхуд ер участкасига бўлган ҳуқуқни тасдиқловчи ҳужжатларда кўрсатилганидан каттароқ ҳажмда фойдаланиш учун жарима солинади (Солиқ кодексининг 121-моддаси). Ер кодексининг 33-моддасида ер участкасига бўлган ҳуқуқни тасдиқловчи ҳужжатлар рўйхати келтирилган.\n1.01.2018 йилдан бошлаб юридик шахслар учун жарима миқдори ер солиғининг 4 карра, жисмоний шахслар учун – 3 карра суммасига тенг.\nЮридик шахснинг солиққа оид ҳуқуқбузарлик учун жавобгарликка тортилиши тегишли асослар мавжуд бўлган тақдирда, унинг мансабдор шахсларини маъмурий, жиноий ва бошқа жавобгарликдан озод этмайди (Солиқ кодексининг 108-моддаси). Шу боис, корхонанинг мансабдор шахслари ер солиғининг 4 каррасини тўлаш билан бирга МЖтКнинг 60-моддасига кўра ЭКИҲнинг 15 бараваригача жарима тўлашади.\nҚҚС бўйича имтиёзлар – ҳамма учун эмас\nСолиқ кодексининг 208-моддасида ҚҚСдан озод этиладиган реализация қилиш оборотлари акс эттирилган. Улар орасида қуйидагилар келтирилган:\n√ гидрометеорология ва аэрология ишлари;\n√ геология ва топография ишлари;\n√ босма маҳсулотлар, шунингдек босма маҳсулотлар ишлаб чиқариш ва уларни реализация қилиш билан боғлиқ таҳририй, матбаа ва ноширлик ишлари (хизматлари);\n√ Миллий телерадиокомпаниянинг, унинг таркибига кирувчи корхоналар ва ташкилотларнинг ҳамда Миллий ахборот агентлигининг асосий фаолиятига доир маҳсулот ва хизматлар;\n√ ваколатли давлат органининг ихтисослашган экспертиза бўлинмалари ўтказадиган экологик экспертиза хизматлари.\n2018 йил 1 апрелдан бошлаб юқорида санаб ўтилган ишлар ва хизматлар турларини реализация қилиш оборотлари имтиёзланадиганлар жумласидан чиқариб ташланди. Улардан ҚҚС белгиланган тартибда тўланади.\nИмтиёзлар босма маҳсулотлар учун сақланиб қолинди. Уларга миллий валюта (купюра), китоб маҳсулотлари, ОАВнинг даврий босма нашрлари (реклама тусидаги босма нашрлар бундан мустасно), дафтарлар ҳамда расм ва чизмачилик альбомлари киради.\nБундан ташқари, 2017 йилда қонунчилик билан белгиланган рўйхат бўйича импорт қилинган ёғоч-тахта материаллари ва ёғочнинг божхона расмийлаштирувида импорт қилувчилар ҚҚС тўламас эдилар. Бунда мазкур имтиёз ҳам юридик, ҳам жисмоний шахслар томонидан қўлланилиши мумкин эди.\nСолиқ кодексининг 211-моддасига киритилган ўзгартишларга кўра жорий йилнинг 1 апрелидан бу имтиёздан фақат юридик шахслар фойдалана олади.\nЖисмоний шахслар, шу жумладан якка тартибдаги тадбиркорлар мазкур товарлар импортида божхона қонунчилигига мувофиқ белгиланган тартибда ҚҚС тўлашлари керак бўлади.\nДоимий муассасалар учун соф фойдадан олинадиган солиқ бекор қилинди\nЎзбекистонда фаолиятни доимий муассаса орқали амалга оширадиган норезидентлар юридик шахслардан олинадиган фойда солиғига қўшимча равишда соф фойдасига ҳам 10%ли ставка бўйича солиқ (фойда солиғи суммаси айириб ташланган фойда) тўлашган (Солиқ кодексининг 154-моддаси 8-қисми).\nСолиқ кодексининг 154-моддасига киритилган ўзгартишларга асосан эндиликда доимий муассасалар 2018 йилда олинган даромадларидан фақат фойда солиғини 14% ставка бўйича тўлашади. Улардан соф фойдадан олинадиган солиқ ундирилмайди.\nБундан ташқари, мамлакатимизда фаолиятни доимий муассаса орқали амалга оширадиган норезидентдан олинадиган фойда солиғини ҳисоблаб чиқариш учун қабул қилинадиган солиқ солинадиган фойда миқдори камайтирилади.\nИлгари солиқ солинадиган фойда фаолиятни доимий муассаса орқали амалга оширишдан олинган даромадлари билан бевосита боғлиқ бўлган, улар мамлакатимизда ёки унинг ташқарисида қилинганлигидан қатъи назар, барча турдаги харажатларнинг камида 10%ини ташкил этган.\n2018 йил 1 январдан бошлаб у кўрсатилган харажатларнинг камида 7%ини ташкил этади.\nМузаффар Мирзағаниев, Самир Латипов,\n«Norma Online» экспертлари.\nПрочитано: 10844 раз(а)\n2018-11-22 10:21:14, Гость_:


Ўзбек боксига тамал тошини қўйган америкалик - Сидней Жексон ҳақида биласизми? / CHAMPIONAT.asia\n00:48Ла Лига. "Валенсия" бир киши кам бўлиб қолган аутсайдерга имкониятни бой берди 0 00:45А Серия. "Наполи" — "Милан" (онлайн ҳисоб) 1 00:40"Андижон" - "Сурхон" 0:1. Гол ва хавфли вазиятларни томоша қилинг 0 00:38"Металлург" - "Сўғдиёна" 2:0. Барча голлар ва хавфли вазиятларни томоша қилинг 0 00:06"Фиорентина" Тюрамга қизиқиб қолди 0 23:55А Серия. "Наполи" — "Милан": Асосий таркиблар билан танишинг 5 23:42БАА терма жамоасига Ўзбекистоннинг собиқ фуқароси жалб қилинди 6 23:10"Бетис"га "Реал" футболчиси керак 0 23:06Улуғбек Бақоев: "Футболчиларимга ажойиб ўйин учун раҳмат айтаман" 11 23:00АПЛ. "Борнмут" – "Лестер" (онлайн ҳисоб) 18 22:58Андрей Шипилов: "Рақибга ҳеч қандай имконият қолдирмадик" 2 22:49Ла Лига. Рауль Гарсиянинг голлари "Бильбао"га ғалаба келтирди 0 22:34Карикатура: АПЛда ЕЧЛ йўлланмалари учун кураш авжида 5 22:34Брозович ҳайдовчилик гувоҳномасидан маҳрум қилинди 0 22:25РПЛ. "Ростов" сўнгги поғонадаги жамоани мағлуб эта олмади 76\nЎзбек боксига тамал тошини қўйган америкалик - Сидней Жексон ҳақида биласизми?\n30 авг 2019 21:47\nТеглар : БоксСидней Жексон\nЎзбекистонда америкаликлар келиб яшаганини камдан-кам ҳолларда кўриш мумкин.\nШундан инсонлардан бири бокс бўйича Америка чемпиони, 1916 йилда ўз хоҳишига кўра Туркистон генерал губернаторлигига келган Сидней Жексон бўлади.\nСиндей Нью-Йоркдаги камбағал оилалардан бирида туғилади. Унинг онаси эртаю-кеч тикув дастгоҳида ишлар эди, отаси эса кимё заводда оддий ишчи бўлиб ишлаган. Тез орада Жексонинг ота-онаси қаттиқ касал бўлиб қолишади, уларда даволаниш учун пул йўқлиги сабабли Сиднейлар оиласи боқувчиларидан айрилишади. Шундан сўнг, бўлажак чемпион тикув цехига ишга киради. Жексон 12 ёшидан боксга боришни бошлайди. У вақтларда профессионал бокс энди ривожланиш босқичига кириб бормоқда эди. Шунда Жексон уларни камбағалликдан фақатгина бокс қутқариб қолишини англади.\nБиринчи жаҳон урушига қадар Жексон енгил вазн тоифасида АҚШнинг энг зўрларидан бирига айланиб бўлганди. У АҚШ чемпионлигини қўлга киритади. Жексон Лондонга жамоаси билан иштирок этиш учун кетади ҳамда у ерда анчагина пулга эга бўлади. Жексон Ўзбекистонда дастлабки бокс тўгарагини очган инсон ҳисобланади. Уни Тошкентга келиб қолиши ҳам қизиқ бўлган. Қаҳрамонимиз Лондон сафаридан сўнг...\nҚизиқарли мақоланинг тўлиқ қисми қуйидаги саҳифада > > > Ўзбек боксига тамал тошини қўйган америкалик - Сидней Жексон ҳақида биласизми?\nЎзбек боксчиси инглиз нашри нигоҳида: Муроджон Аҳмадалиевнинг чемпионлик сари йўли 2\nИнтервью. Сакен Полатов Токио Олимпиадасига тайёргарлик, ЖЧ-2019даги ролик, янги фармойиш ва бошқа масалалар ҳақида 1\nИсроил Мадримов билан бир ҳафта: ESPN ўзбек боксчиси ҳақида катта мақола тайёрлади 1\n"Яхшиям у мени ўлдириб қўймади". Бир жанг тарихида Майк Тайсон - Леннокс Льюис тўқнашуви 4\nАли, Тайсон, Кличко, Чагаев... энг машҳур супероғир вазнлилар илк мағлубиятини кимдан қабул қилган? + ФОТО 1\nБир жанг тарихи. Григоян vs Ривера. Мустақил Ўзбекистон тарихидаги илк олтин камар жанги ҳақида 1\nБир жанг тарихи: Кличко - Чагаев. “Оқ Тайсон” фаолиятидаги илк мағлубият ҳақида 3


Акмал Нур: Ҳар бир рассом Ҳиндистонга албатта ташриф буюриши керак – O‘zbekiston Badiiy akademiyasi\nАкмал Нур: Ҳар бир рассом Ҳиндистонга албатта ташриф буюриши керак\nNovember 24, 2020 / Yangiliklar\nТОШКEНТ, 24 ноябрь. /«Дунё» АА/. Ўзбекистон Бадиий академияси раиси Акмал Нур (Нуриддинов) «Дунё» АА мухбирига берган интервьюсида ўз ижодидаги ҳинд мавзуси ҳақида сўзлаб берди ва Ҳиндистон билан маданий алоқаларни янада ривожлантиришга оид фикрлари билан ўртоқлашди.\n– Акмал ака, суҳбатимиз аввалида Тошкентдаги Лаъл Баҳодур Шастри номидаги ҳинд маданият марказида ташкил этилган асарларингиз кўргазмаси муваффақиятли ўтгани билан қутлаймиз. Айтингчи, ушбу кўргазмага тайёргарлик қандай кечди ва бунинг учун нега айнан ушбу маскан танланди?\n– Биринчидан, мен Ҳиндистон ва ҳинд халқини чуқур ҳурмат қилишимни айтмоқчиман. Бунинг асосий сабаби ёшлигимиздан ҳинд фильмлари руҳида тарбия топганимиз бўлса керак. Биласиз, мазкур кинофильмларда инсон ҳис-туйғуларга алоҳида эътибор берилади ва яхшилик ҳар доим ёмонлик устидан ғалаба қозонади. Бу жиҳатлар, айниқса, ёш авлод тарбиясида муҳим аҳамиятга эга, деб ўйлайман.\nЛаъл Баҳодур Шастри номидаги ҳинд маданият маркази раҳбарияти менга ушбу марказ ташкил этилганининг 25 йиллигига бағишланган кўргазма ўтказишни таклиф қилганида, бажонидил рози бўлдим. Чунки биз илгари ҳам марказ билан қўшма лойиҳалар амалга оширганмиз. Ҳиндистон элчихонаси ва маданият маркази билан самарали ва дўстона муносабатлар ўрнатганмиз.\nАкмал Нур. “Муҳаббат боғи”. Тошкент-1993.\nКўргазма экспонатларини танлашга алоҳида муносабатда бўлдик, хусусан, авваллари ҳеч ким кўрмаган график расмларни намойиш учун тайёрладик. Бу асарлар Ҳиндистонга қилинган саёҳат таассуротида чизилган эскизлар бўлиб, улар, асосан, 1992 йил Art Heritage галереяси раиси Рушан Алкази таклифига биноан ушбу мамлакатга қилган сафарим чоғида қоғозга туширилган. Рушана икки мамлакат халқлари ўртасидаги маданий алоқалар ривожига муносиб ҳисса қўшган шахс, турли халқлар миллий либослари тарихи билимдони. Ўшанда унинг илтимосига кўра, ўзбек маданиятига бағишланган сермазмун кўргазма ташкил қилгандик.\n– Ўзбекистон ва Ҳиндистонни чуқур тарихий илдизлар боғлаб туради. Буюк аждодларимиз Заҳириддин Муҳаммад Бобур ва бобурийлар Ҳиндистонда бой мерос қолдирган. Ўзбек халқида ҳинд халқи, ҳинд маданиятига нисбатан самимий ва дўстона туйғулар мавжуд. Сизнинг ижодий фаолиятингизда ҳам ҳинд мавзуси алоҳида ўрин тутишини кузатиш мумкин. Бунинг сабаби нимада ва мазкур асарларни яратиш жараёнида нималарни ҳис қилгансиз?\n– Аввало, мен тарихга бироз чекинмоқчиман. 1992 йил Деҳли шаҳридаги «Art Heritage» галереясида бўлиб ўтган шахсий кўргазмамга таниқли ҳинд санъатшунос-танқидчиси келиб, асарларимни кўздан кечирган. Расмларимни томоша қилгач, у таъсирланиб, мен билан шахсан танишиш истагини билдирган. Учрашувимиз чоғида у мендан нега фамилиям Нуриддинов эканини сўради. Шарқона анъанага кўра исм-шарифингиз Акмал Нуриддин ёки Акмал Нур бўлиши керак-ку, деди у. Санъатшунос сўз ўйини қилиб, асарларимда дин ҳам, нур ҳам борлигини айтди ва мен ўзимни Акмал Нур деб аташим кераклигини таъкидлади. Шундай қилиб, мен Ҳиндистондан Акмал Нур бўлиб қайтдим.\nМенимча, ҳар бир рассом Ҳиндистонга албатта ташриф буюриши керак. Бу қадимий замин унга Шарқ маданияти фалсафаси ва қирраларини чуқур англашга имкон беради. У заминдан инсон маънавий ва ижодий жиҳатдан янги ғоялар оғушида қайтади.\nБу мамлакат менинг ижодимда янгиланган босқични бошлаб берди. Тасвирий санъатда ўзим учун янги мавзулар, янги қирраларни очдим. Кўп расм ва эскизларим ушбу юртдан олинган таассуротларим асосида юзага келди. Айрим асарларим ҳозирги кунда Деҳлидаги Лалит Қалъа академиясида ва бошқа коллекцияларда сақланмоқда. Баъзи расмлар Ҳинд маданият маркази ҳовлисидаги пленэр экспозициядан жой олган.\nАкмал Нур. “Ибодатхонадаги илтижо”. Тошкент-1993.\nҲиндистонда бўлган пайтимиз, табиийки, буюк бобурийлар изидан юрдик. Хусусан, машҳур Тож Маҳал, Ҳумоюн мақбараси, Қутб минори, Қизил қалъа ва бошқа диққатга сазовор ва тарихий жойларни зиёрат қилдик.\nСаёҳат жараёнида мен ҳинд маданияти, кўплаб музей экспонатларини ўрганишга ҳаракат қилдим. Шу сабабли жорий йил октябрь ойида Тошкентдаги Лаъл Баҳодур Шастри номидаги ҳинд маданият маркази ташкил этилганининг 25 йиллиги муносабати билан ўтказилган кўргазмада Ҳиндистонга оид кўплаб эскизларим томошабинларга тақдим этилди.\nКўргазмани ташкил этиш доирасида Ҳиндистоннинг Ўзбекистондаги янги элчиси Маниш Прабҳат билан танишдим. Элчихона ва дипмиссия раҳбари кўмаги билан маданий алоқаларимиз ривожига ўз ҳиссамизни қўшиш нияти бор. Хусусан, ҳиндистонлик рассомларни мамлакатимизга таклиф қилишни режалаштираяпмиз, чунки Ҳиндистонда кўплаб қизиқарли ва иқтидорли санъат намоёндалари истиқомат қилади. Мен Ҳусейн, Рабиндранат Тагор, Амрита Шергилнинг жаҳон дурдоналарига айланган асарларидан доимо ҳайратга тушаман.\nЕвропалик бўлмаган кишилар орасида биринчи бўлиб адабиёт йўналишида Нобель мукофотига сазовор бўлган Рабиндранат Тагорнинг шеърлари мени ўзига ром этиб келади. Унинг қуйидаги ёрқин сатрлари доимо ёдимда туради:\nШу қутлуғ кенг дунёда сира ўлмасам дейман,\nОдамлардан мангулик жудо бўлмасам дейман!\nБалки ёруғ ўрмонда тирик қалблар ичида\nМангулик ўрин олгум… четда қолмасам дейман.\nБуюк шоир бетакрор ва мангу асарларида таърифлаган Ҳиндистон сингари гуллаб-яшнаган, маданияти ва тарихи билан машҳур ўзбек заминини ҳинд рассомларига таништириш мақсадим бор.\n– Ўзбекистон ва Ҳиндистон ўртасидаги маданий-гуманитар ҳамкорлик истиқболлари ҳақида нималар деб ўйлайсиз? Қандай мазмундаги тадбирлар ушбу алоқаларни мустаҳкамлашга, халқларимизнинг маданий ва маънавий жиҳатдан янада яқинлашувига хизмат қилиши мумкин?\n– Бундан анча йиллар аввал Осиё ва Африка киноси фестиваллари ўтказилар эди. Бундай йирик анжуманларни қайта тиклаш вақти келди, деб ўйлайман. Айниқса, Ҳиндистон билан мазкур йўналишдаги алоқаларни кучайтириш зарур. Маълумки, Болливудда суратга олинаётган фильмларнинг ихлосмандлари жуда кўп.\nАкмал Нур. “Ибодатхонада”. Тошкент-1993.\nҲинд санъат арбобларининг Ўзбекистонга ташрифлари, турли конференция ва бошқа қўшма тадбирларни ўтказиш истаги бор. Тарихий нуқтаи назардан, бобурийлар даври, сулола вакилларининг ҳаёти ва ижодига оид ҳали ўрганилмаган кўплаб манбалар мавжуд. Бу борада биз биргаликда ҳали кўп ишларни амалга оширишимиз керак.\nТаъкидлаш керакки, сўнгги йилларда мамлакатларимиз ўртасидаги алоқалар барча соҳаларда мустаҳкамланиб бормоқда. Ўз навбатида, биз Ўзбекистон ва Ҳиндистон ўртасидаги маданий алоқаларни янги босқичга кўтариш йўлида саъй-ҳаракатларимизни сафарбар этишга тайёрмиз.\nКелажакдаги ишлар ҳақида сўз кетар экан, йирик-йирик кўргазмалар ўтказишни режалаштираётганимизни айтмоқчиман. Мамлакатимиз ёш рассомларининг асарлари ҳинд халқида катта қизиқиш уйғотишига ишончим комил.\nАкмал Нур. “Муқаддас Ҳиндистон”. Тошкент-1993.\nПандемиядан сўнг биз тўғридан-тўғри ижодий алоқаларни фаоллаштириб, маданий алмашинувларни янада ривожлантирамиз.\n– Қизиқарли ва мазмунли суҳбат учун ташаккур.\nСуҳбатни Музаффар Комилов ёзиб олди,


«Султон Сулаймон Хуррам султон саройга келгач, ҳарамни тарқатиб юборганми?.. » Ўзбекистон янгиликлари – Zamin.uz\n13 январь 2019, 11:37\nКимда-ким «Муҳташам юз йил» телесериалини томоша қилган бўлса, Хуррам султон дастлаб Тўпқопи саройига келгач, султон Сулаймон билан ораларида муҳаббат пайдо бўлгач, ҳукмдор бошқа канизаклар билан деярли тунни кечирмайдиган бўлган. Лекин сериалда ҳарам мавжуд эди.\nТарихда, реал ҳаётда эса бунинг акси бўлган. Тарихчиларнинг қайд этишича, султон Сулаймон-Қонуний Хуррам султонга ўзининг қайноқ муҳаббатини исботлаш учун ҳарамни тарқатиб юборган. Канизакларнинг барчаси озод этилган. Фақат айрим қул қизларгина султон оиласига хизмат қилиш учун қолдирилган.\nБироқ бутун бошли империя ҳукмдори қўл остидаги қизларни шундоқ ҳеч нарсасиз ҳайдаб солиши мумкинлиги ҳеч кимнинг ақлига сиғмайди. Бу тўғри фикр. Сулаймон ҳар бир канизакка кетишидан олдин катта миқдорда олтин, бир неча ўн сидирғадан сеп, уй, қимматбаҳо тақинчоқлар ҳадя этган. Шундай қилганки, бирор канизак саройдан хафа бўлиб чиқиб кетмаган. Энг гўзал ва ақлли канизаклар эса ўз ризолиги билан бадавлат бейлар, вазирларга узатилган. Қолганлар хоҳласа, она ватанига кетган, хоҳламаса, усмонийлар империясида қолиб яшашда давом этган. Асосийси, уларнинг ҳеч бири тирикчиликдан, уйдан, кийимдан қийналмаган. Яна бир жиҳати, улар шундан сўнг қул ҳисобланмаган. Барчаларига озодлик ҳадя этилган.\nБир сўз билан айтганда, Хуррамнинг муҳаббатини қозониш султон Сулаймонга жуда қимматга тушган.\nЯнгиликлар » Дунё » «Султон Сулаймон Хуррам султон саройга келгач, ҳарамни тарқатиб юборганми?..\n17:30 17 январь куни Ўзбекистонда кутилаётган об-ҳаво маълумоти\n00:37 «Ал Васл» Қаршига етиб келди


18 апрел 2021, Тошкент вақти: 17:26\nOzodTarmoqнинг бугунги сонида блогер Муҳаммад Шакур 14 сентябрда ўз Facebook саҳифасида эълон қилган пост эътиборингизга ҳавола қилинади. Матн таҳрирсиз берилмоқда. Стилистика ва имло муаллифники.\nДОИМ ОПТИМИСТ БЎЛИБ КЕЛГАНМАН, АММО...\nЧамамда, оммани яна эски қўрасига – мажбурий жимлик муҳитига қайтариб киритиб қўйишга уриниш бошланди. Президент алмашгандан кейинги, ошкоралик пайдо бўлгандан кейинги биринчи шокдан кейин ҳаммасини эскича ҳолга қайтаришни истаётганлар энди ўзларига келишни бошлашди.\nЖимлик муҳитида жимгина, “яхшигина” яшаганларни – ҳар ким ўз ўрнида ишламасдан “ишлаганлар”ни, ўғирлик, порахўрлик ва бошқа билан кун кўрганларни қайсидир маънода тушунса бўлади – улар шунга ўрганишган. Улар яна ҳаммаси аввалгидек бўлишини исташади ва бу табиий – дунёқарашни, ориентирларни, приоритетларни ўзгартириш дарров юз берадиган нарса эмас (ким учундир ҳатто бу имконсиз – кимдир шу ҳолида оламдан ўтади).\nБу тоифанинг дунёқарашини ўзгартириш учун оммавий ҳаракатлар зарур. Жазолаш, қўлига уриш, “ишинг нотўғри” деган руҳ билан суғорилган муҳит ҳамда вақт керак бунга. Аммо...\nҲаммаси эскича қолишини истайдиганлар ичида ҳозирда нафақат майда одамлар – катта одамлар ҳам бор. Уларнинг таъсири катта бўляпти ва айнан шулар оғизларни ёпиш, жимликни бузувчи одамларга депутат бўлишга йўл бермаслик, ОАВларга таъсир ўтказиш ва бошқа “чоралар”ини кўришяпти. (Бу ишлари пировардида ўзларига ёмон бўлиши – охиратларига ёмон заҳира йиғаётганларини улар билишмайди).\nВа айнан шу учун ўша муҳит – даволовчи муҳит юзага келиши қийин бўляпти. Яъни ишлар аксинча бўляпти.\nТунов куни сўконғичлиги билан танилган ҳокимларга орден берилишини танқид қилиб чиққан блогер Нодирбек Ҳожиматовни 10 суткага қамашибди. Бу ўша тоифа одамларнинг савия даражаси ва табиий реакцияси – асло хайрон бўларлик иш эмас аслида.\nАммо бунақа ишлар тенденцияга айланса, воқелигимизга айланиб қолса – фожиа шунда қад кўтаради.\nҲозир танлов пайти: ёки жамоатчилик фаол бўлиб, бу тенденцияга барҳам беради, ёки кечаги кунга силлиққина қайтамиз. Бойлик йиғишдан ва ҳукмрон бўлишдан бошқа ғами йўқ паст савиялилар тоифаси яна устимизга ҳукмрон бўлади, адекват одамлар юртдан кўчиб кетиши давом этади.\nТарихнинг бир нуқтасида эси борлар фаолсизлиги оқибатида бир пайтлар эси пастлар жамият устига келишган. Ва ўша пайтдан таназзул бошланган. Ачинарли вазиятимизнинг дебочаси ўша пайтларга бориб тақалади.\nВа айнан ўша пайтда ўша тоифа динни ҳам ўз майлига бўй сўндиришни бошлаган – ўша пайтдан бошлаб ҳукмдорларнинг қайфиятига бўй сўнган “уламо”лар пайдо бўлган.\nҲозирда глобал, шу тобда бонг уриш керак бўлган муаммолар қолиб, сенату парламентимиз нималар билан банд эканлигини кўриб турипмиз. Бу ҳам ишлар кимга қолганидан дарак.\nЭс-ҳуш бекорга берилмайди, бошқа неъматлар сингари жавобгарлиги бор.


“Аллоҳдан бошқа ҳеч кимдан қўрқмаган интеллектуал” « Ўзбекистон Халқ Ҳаракати\n“Аллоҳдан бошқа ҳеч кимдан қўрқмаган интеллектуал”\n06 December 2016 - 10:32\nМаксим Шевченко – Ҳайдар Жамолни хотирлаб.\nҲайдар Жамол ҳақиқатни ҳукуматнинг юзига қараб айтадиган буюк бир инсон эди. Аллоҳдан бошқа ҳеч кимдан қўрқмайдиган инсон эди. У мусулмон эди, у барча инсонлар ҳуқуқларини, асосан уруш, қатағон, зўравонлик ва террорга дучор бўлаётган, замонавий инсониятнинг кўпроқ таҳқирланган қисми бўлган мусулмонлар ҳақларини ҳимоя қилар эди.\nШунингдек Ҳайдар юқори даражали Москва интеллектуали эди. Ёшлигида, Евгений Головин, Юрий Мамлеев, Александр Дугин (Дугин Ҳайдар Жамолнинг талабаси эди) каби хос интеллектуаллар доирасига тегишли эди. Ҳайдар ажойиб шоир эди, у бир неча шеърлар тўпламларини нашр қилдирди – жуда кучли, оригинал ва ноодатий шеърият. У фалсафа ва замонавий амалий сиёсатшунослик бўйича кўплаб китоблар ёзди.\nҲайдар Жамол фақатгина ўзининг мавжудлиги билан интеллектуал мунозара қилишга мажбур этиши билан ажралиб турар эди. Ва уни севганлардан – бундайлар жуда кўп эди, таъзия ва мухаббат сўзлари оқиб келмоқда, – ва уни ёқтирмаганлар эса, бундай инсонлар ҳам кам эмас эди, – жуда муҳим инсонни йўқотишди.\nУ ҳар доим учрашувга, курашга юзма-юз юрди, жангдан қочмади, гарчи жуда нафис бир инсон эди. Мени ҳар доим унинг ҳаттоки энг ёмон душманлари билан ҳам жентелменлик билан нозик, қатъий ва принципиал маомала қила олиши лол қолдирар эди. Ҳайдар бор жойда гўёки вақт чалкашиб кетар: маъно, мунозара, диалог ва ривожланиш майдони пайдо бўлар эди. Унинг қудратли ақл юритиши, аллақачон турғун ботқоқни эслатувчи бу дунёда бир ҳаракатни вужудга келтирарди. Ҳайдар сўнгги лаҳзага қадар ҳаракатда бўлди ва бу турғун сув оралаб юрди.\nУ ётоғидан туролмайдиган бўлиб қолганда ҳам ишлаётган эди, барибир китоб ёзаётган ва айтиб туриб ёздираётган эди. У ўлим яқинлашиб келаётганини билар эди ва бир вақтнинг ўзида бир нечта китобларни ёзиб тугатишга улгуриш учун ҳаракат қиларди. Ўйлайманки, унинг ўлимидан сўнг биз – унинг дўстлари ва шогирдлари – барчасини нашр қилдирамиз. У ёзган барча нарсалар рус тилида интеллектуал фикр юритиш учун жуда муҳим.\nҲайдар мусулмон ва озарбайжон эди, турк халқининг ўғли эди, ва бу билан фахрланар эди. Шу сабабдан ҳам унинг – турк дунёси бешиги бўлган Олмаотада вафот этишида қандайдир ҳикмат бор. Ҳайдар у ерга даволаниш учун борган эди, у ерда ҳаётдан кўз юмди ва Олмаота қабристонида дафн этилади. Чунки ислом урф-одатига кўра инсон қаерда вафот этган бўлса ўша ерда дафн қилинади. Ҳайдар ўзи жуда севган ва ёшлигини бағшида қилган Осиёнинг ажойиб тоғлари манзарасига қараган Олатоғ этагида дафн қилинади.\nҲайдар Жамолни либерал ва ватанпарварлар муҳитидаги барча танир эди – ва барча ҳурмат қиларди. Унинг ўрни бизга жуда ҳам билинади.\nЮлия Минеева ёзди


Нурота тумани ҳокимлиги расмий веб-сайти Швецияда Нобель ҳафталиги бошланди » Нурота тумани хокимиятининг расмий сайти\nНурота » Янгиликлар » Швецияда Нобель ҳафталиги бошланди\nСтокгольмдаги Нобель қўмитаси душанбада тиббиёт бўйича, сешанбада физика бўйича, чоршанбада химия бўйича, пайшанбада адабиёт бўйича лауреатларни эълон қилади.\nДунёдаги энг обрўли мукофот саналмиш Тинчлик ўрнатилишига кўмак учун мукофот соҳиби анъанага мувофиқ Ослода аниқланади. Маросим жума кунига мўлжалланган. Нобель қўмитаси маълумотларига кўра, жорий йил ушбу дунё мукофотига 318 номзод даъвогарлик қиляпти. Улардан 211 нафари жисмоний шахслар, қолган 107 таси ташкилотлардир.\nНобель қўмитаси қоидасига мувофиқ мукофот олишга номзодлар рўйхати сир тутилади.\nЛекин бир қатор ОАВ дунё мукофотига таниқли раҳнамолар ва сиёсатчилар номзодлари илгари сурилгани ҳақида йил давомида хабар бериб келдилар. Хусусан, улар тарқатган хабарга кўра, дунёнинг Нобель мукофотига Россия Федерацияси Президенти Владимир Путин, АҚШ Президенти Дональд Трамп, ҳамда Сербия ва Косовонинг ҳукуматлари раҳбарлари номлари илгари сурилган. Номзодлар орасида, баъзи маълумотларга қараганда, россиялик оппозициячи Алексей Навалный номи ҳам кўзга ташланяпти.\nНиҳоят, 12 октябрда Швеция пойтахтида иқтисод бўйича Нобель мукофоти лауреати аниқланади.\nДушанбадан Швеция ва Норвегияда Нобель ҳафталиги бошланган. Ҳафталик давомида ушбу нуфузли мукофотга 2020 ил учун лауреатлар аниқланади.\n2020 йилдаги Нобель мукофоти 10 миллион Швед крони (1,1 миллион доллар) миқдорида мукофотлаш кўзда тутиляпти.\nАввал ташкилотчилар коронавирус пандемияси туфайли Нобел мукофотини топширишнинг декабрда Стокгольмда бўлиб ўтадиган анъанавий маросимини қолдиришга қарор қилган. Унинг ўрнига маросимини телевизион орқали шаклида ўтказиш режалаштирилган. Бу маросимнинг 1944 йилдан бери биринчи марта бекор қилиниши. Унда иккинчи жаҳон уруши туфайли шундай қилинганди.\nНорвегияда, ҳар қалай, дунёнинг Нобел мукофотини топшириш маросимини ўтказишга қарор қилинди. У анъана бўйича 10 декабрда одатдагига нисбатан кичикроқ кўламда бўлиб ўтади, деб хабар беради интерfакс.\n2022 йилда Ўзбекистонда аҳоли рўйхатга


Самвел Бабаян: «Терма жамоанинг муваффақияти – Бабаяннинг ёки футболчиларнинг эмас, мамлакатнинг ютуғи» – Voha.uz\nVoha.uz > Янгиликлар, хабарлар, мақолалар > Терма жамоалар > Миллий терма жамоа > Самвел Бабаян: «Терма жамоанинг муваффақияти – Бабаяннинг ёки футболчиларнинг эмас, мамлакатнинг ютуғи»\nСамвел Бабаян: «Терма жамоанинг муваффақияти – Бабаяннинг ёки футболчиларнинг эмас, мамлакатнинг ютуғи»\n18-10-2016 authorФикр билдирингМиллий терма жамоа, Янгиликлар, хабарлар, мақолалар 630\nЎзбекистон миллий терма жамоаси бош мураббийи Самвел Бабаян Россиянинг “Championat.com” нашрига интервью бериб, хусусан, мамлакатдаги футбол ривожи, иқтидорли ёш футболчилар авлоди, шунингдек, Жаҳон чемпионати умиди ҳақида тўхталиб ўтди.\n“Ўзбекистон терма жамоаси Жаҳон чемпионати саралаш босқичида ишонч билан одимлаб боряпти. Айни пайтда ўз гуруҳида иккинчи ўринни эгаллаб турган жамоа, Россияда ўтказиладиган мундиалга йўл олиш учун яхши имконият ҳосил қилган. Кўпчилик ушбу муваффақиятларни терма жамоани қабул қилиб олганига у қадар кўп бўлмаган Самвел Бабаян номи билан боғламоқда. “Чемпионат”га берган интервьюсида мураббий мамлакатда футболнинг жадал ривожланиши, маҳаллий футболчилар металитети ва янги, иқтидорли ёш авлоднинг етишиб чиқаётгани ҳақида сўз юритди.\n– Эрондан қабул қилиб олингандан кейин футболчиларни яна керакли йўналишга қайтариш қийин бўлмадими?\n– Биринчи навбатда бу рухият билан боғлиқ масала. Биз майдонда устунликни тўлиқ ўзимизда ушлаб турган, энг яхши ўйинларимизни ёдга олишимиз ва ўша йўсинга қатишимиз лозим эди. Эрон билан ўйинда биз иккита хатога йўл қўйдик. Улардан бири голга олиб келди. Ундан ташқари ўша ўйинда жамоанинг асосий футболчиси, атрофида ўйин қуриладиган етакчимиз – Одил Аҳмедов майдонга туша олмади. Хитойга қарши кечган сўнгги ўйинимизда, таваккалчиликка йўл қўйиб бўлса-да, уни ўйнатишга қарор қилдик. Яхшики, у қайтиши билан биз яна ўйин тизгинини қўлга олдик ва ўз ўйинимизни намойиш қилиб, муҳим ғалабани қўлга киритдик.\n– Хитойда ҳозир футболга жуда катта пуллар “оқиб қиряпти”. Бироқ бундан маҳаллий футболчиларга кўп ҳам фойда бўлмаётганга ўхшайди. Шу ҳақида нима деб ўйлайсиз?\n– Мен Хитой футболи билан етарлича танишман. Терма жамоанинг уч аъзоси ушбу мамлакат чемпионатида фаолият юритади. Биз рақибларимизни паталогоанатомик даражада ўрганиб чиқамиз. Ҳар бир рақиб тактикаси, стратегиясидан, ҳар бир футболчининг индивидуал кўрсаткичларигача. Мен Хитой терма жамоаси бош мураббийи билан ҳам яхши танишман ва мени Хитой терма жамоаси саралашнинг учинчи босқичида бу қадар ёмон натижалар қайд этаётгани хайратга соляпти. Бу мен учун ҳақиқий топишмоқ бўлиб турибди. Улар иккинчи босқични ажойиб тарзда ўтказишди. Аммо ҳозир уларга нима бўлаётганини тушунтириб бериш қийин. Футбол юлдузларининг ташрифи Хитойфутболи ривожи йўлида яхши туртки бўлди. Термадаги муаммолар эса рухият билан боғлиқ деб ўйлайман. Жамоада босим ҳаддан ташқари юқори. Улар Тошкентда бизга қарши ўйин ўтказишганида хитойлик журналистлар ўзбекистонлик журналистлардан анча кўп эди.\n– Ўз вақтида Ўзбекистонга ҳам, худди Хитойда бўлаётгани каби Жаҳон даражасидаги юлдузлар ташриф буюришганди – Ривалдо, Сколари, Это’О. Хорижликларни таклиф қилиш тизими натижа бердими?\n– Хитой билан таққослаганда Ўзбекистон бу борада рационалроқ, сифатлироқ ва керакли ҳаридлар қилган. Билишимча, Хитойда мамлакат футболига пул ажратган, ҳомилий қилган компаниялар учун давлат томонидан имтиёзлар бор. Шу сабабли ҳам Хитойнинг кўпгина клублари молиявий жиҳатдан қўрқинчли кучга айланиб кетди. Улар келажак учун бу ишларни қиляпти. Футболни ривожлантиришнинг бир неча йиллик режасини тузишган. Биринчи навбатдаги вазифа улар учун футболни оммавийлигини ошириш. Бунга эришилгандан кейингина сифатга кўпроқ эътибор қаратилади.\nБизнинг футболдаги “бум”га тўхталадиган бўлсак, ҳа, хориж юлдузлари ташрифи футбол ривожига яхшигина туртки бўлди. “Бунёдкор” ва “Пахтакор” ўртасида жуда кучли қарама-қаршилик юзага келди. Омманинг футболга қизиқишини ошишига сабаб бўлди. Дерби вақтида ўшанда стадионлар тўларди.Футбол билан шуғулланишни истаганлар сони ҳам анчага ошиб кетди.\n– Футболга бўлган қизиқишнинг ошиши, ҳозирда терма жамоанинг саралашдаги муваффақиятли иштирокининг асосий омили бўлди, деб айтса бўладими?\n– Биз азалий орзумиз – Жаҳон чемпионати йўлланмасини қўлга киритиш йўлида бир неча муҳим қадамларни ташладик. Ўзбекистон терма жамоаси қандайдир қаҳрамонлик кўрсатди, деб айтишга эса ҳали эрта. Олдинда қилиниши лозим бўлган ишлар жуда кўп. Биз учун энг муҳими – навбатдаги ўйин. Жанубий Кореяга қарши бўладиган ўйинга тайёргарлик кўриш олдидан жамоа муваффақиятлари ҳақида тўхталиб ўтиришни ўринсиз деб биламан.\n– Шундай бўлса ҳам, сиз терма жамоага келганингиздан сўнг нима ўзгарди? Чунки, сиз келгач, натижа ҳам келди.\n– Қайтараман, мен қандайдир натижаларни қўлга киритганимиз ҳақида ортиқча оғиз кўпиртириш билан шуғулланмоқчи эмасман. Шуни айтишим мумкинки, мен бир мақсад йўлида бирлашган, ўйин моделини яхши англаб етаётган ва қўйилган вазифани бор кучини бериб бажараётган жамоа тўплаганман. Мен ҳамма билан мулоқотда бўлиб, бир мақсад йўлида бирлашишга эриша олдим. Футболчилар, ҳамкасб-мураббийлар, журналистлар, мухлислар, барча-барча билан шу мақсадда, учрашиб, суҳбатлашдим. Терма жамоага жалб қилинаётган кўпгина футболчилар “Пахтакор” футболакадемияси тарбияланувчиси ҳисобланади. Мен бу клубни 15 йил бошқардим. Асосий эътибор футболмактаби – академия – ёшлар жамоаси – асосий жамоа вертикалидаги тизимни яхши ишлашига қаратганмиз. Бу футболчиларнинг ҳозирги даражага етиб келгунигача бўлган еволюциясида бевосита иштирок этганман. Бунинг ҳозирги ишимда кўп фойдаси тегяпти.\n– Россияда клубларнинг ва терма жамоанинг манфаатлари кесишмайди. Аксинча, баъзан клуб манфаатлари терма жамоаникидан устун қўйилади. Ўзбекистонда вазият бошқачами?\n– Россиядаги ҳолатдан хабардорман. Доим диққат билан кузатиб бораман. Клубларнинг манфаатлари терма жамоаникидан устун қўйилиши эса мени таажублантиради. Россия футболининг асосий муаммолари замирида ҳам шу ётади, деб ўйлайман. Мен терма жамоа мураббийи этиб тайинланганимдан сўнг, илк расмий ўйинимгача катта ҳажмдаги иш олиб бордим. Худди сизларда бўлгани каби, Ўзбекистонда ҳам ўз футболчиларини танқид қилиш урфи бор эди. Журналистлар билан учрашиб, уларга савол бердим: “Мен терма жамоага жалб этаётган футболчилардан кучлироқлар борми бизда?”, дея. “Йўқ”, деган жавоб олдим. Унда нега уларни қўллаб қувватламайсизлар? Агар бизда Аҳмедовдан, Денисовдан, Жепаровдан кучлироқ футболчилар бўлса, кўрсатинглар. Мен уларни терма жамоага таклиф этай… Мен жамоага ортиқча босим ўтказмасликларини сўрадим. Уларнинг ҳаммаси бу танқидий мақолаларни ўқишади. Уларни қўллаб-қувватлаш керак. Улар халқ ифтихорлари. Мен мухлислар билан ҳам учрашдим. Фан-клублар етакчиларига юзланиб, терма жамоанинг ютуғи – Бабаяннинг ёки футболчиларнинг эмас, мамлакатнинг ютуғи эканини тушунтирдим.\n– Сиз терма жамоага кўпгина ёш футболчиларни жалб этмоқдасиз. Бу мажбурликдан қилинаётган ишми ёки ҳақиқатдан ҳам Ўзбекистонда иқтидорли ёш авлод етишиб чиқяптими?\n– Бизда ҳозир ҳақиқатдан ҳам истеъдодли ёш футболчилар жуда кўп. Ўзбекистон ўсмирлар ва ёшлар ўртасидаги Жаҳон чемпионатларининг доимий иштиркчисига айланиб бўлди. Мен миллий терма жамоага жалб этаётган ёшлар ҳам бу турнирларда қатнашган ва яхши тажрибага эга бўлган. Масалан, Янги Зелландияда бўлиб ўтган ёшлар ўртасидаги Жаҳон чемпионатида бизнинг жамоа саккизинчи ўринни эгаллади. Яхши натижа. Аммо мен улар ярим финалгача етиб бора оларди, деб ўйлайман. Ўша турнирда иштирок этган йигитлар ҳозир ўз клублари етакчилари. Осиё Чемпионлар Лигасида ўйнаяпти. Мен Ўзбекистоннинг шу вақтгача бўлган энг кучли таркибини бошқаряпман, деб ҳисоблайман. Бу менинг ўта шахсий фикрим, албатта. Ҳозир таркибимизда Аҳмедов, Денисов, Исмоилов, Хайдаров, Жепаров ва Гейнрих даражасидаги футболчилар бор. Ўйин улар атрофида қурилади. Бунга қўшимча равишда бизда Сергеей, Кримец, Шукуров, Хошимов, Соҳибов, Шомуродов каби ёш футболчилар ҳам бор. Айниқса, Шомуродовни алоҳида таъкидлаган бўлардим. Ҳозирги пайтга келиб Элдор терма жамоанинг асосий таркиб футболчисига айланиб улгурди ва яқин келажакда жамоа етакчисига айланади, деб ўйлайман. У майдонда катта ҳажмдаги ишни бажаради. Жисмонан ҳам у жуда бақувват йигит. Дриблингга киришишдан қўрқмайди. Унинг индивидуал маҳорати – табиат инъоми. Кўпчилик футболчилар шундай техникага эга бўлиши мумкин. Аммо, Шомуродов ўз дриблингини керакли вақтда ишлата билади ва ўз вақтида тўпни шерикларига ҳам етказиб беради ёки дарвоза томон зарба йўллайди. Шунингдек, ҳужумларга сўнгги нуқтани қўйишни ҳам яхши эплайди. Келажакда топ-футболчи бўлиб етишади, деб ўйлайман.\n– У фаолиятини Европада давом эттириш ҳақида ўйлаб кўрмаяптими?\n– Ҳозир айрим Осиё клубларининг молиявий имкониятлари жуда кенг. Бирор араб клубига бориб, деградация қилиш ҳам мумкин. Афсуски, шундай мисоллар ҳам учраб туради. Аммо Шомуродов айнан Европада фаолият юритмоқчи. Ўсишни истаяпти. У мана шу йўналишда фикрлаётгани мен учун ёқимли.\n– Ёшлар мавзусини якунида яна бир савол: Мамлакатда шундай иқтидорли ёш футболчилар авлодини етишиб чиқиши тасодифми ёки мамлакатдаги футболга бўлган эътибор натижасими?\n– Ўзбекистонда футбол жадаллик билан ривожланаётганининг асосий сабабларида бири – президент қарорига мувофиқ ҳукумат томонидан ушбу спорт тури доимий равишда қўллаб-қувватланади ва молиялаштирлади. Футбол инфраструктураси, моддий базаси яхшиланмоқда. Тошкент бўйлаб саёҳат қилсангиз, ўнг ва чап томонингизда болалар эрталабдан кечгача футбол ўйнаётган майдонларни кўрасиз. Ҳар бир вилоятда халқаро мусобақаларни ўтказа оладиган стадионлар қурилган. Ҳар бирфутбол клуби ўз қошида болалар футбол академиялари очиши мажбурияти қўйилган. Шу ўриндафутбол ривожи учун ўз қалби ва юрагини тиккан Ўзбекистон Футбол Федерацияси президенти Мираброр Усмоновнинг ҳам хизматларини алоҳида таъкидлаб кетишни истардим.\n– Ўзбек футболининг халқаро майдондаги энг ёрқин намоёндаси – Равшан Эрматов ҳисобланади. Унинг феномени нимада?\n– Биринчи навбатда, Равшан – қон-қонигача профессионал. У ўз устида ишлаш бўйича ҳар куни олиб борадиган машқлари, ҳеч бир спортчининг тушига ҳам кирмаган бўлса керак. Бу – улкан меҳнат. Шу билан бирга, албатта, истеъдод. Унинг отаси футбол мураббийи бўлган, Олий лига ўйинларида ҳакамлик қилган. У ўғлига тўғи тарбия бера олган. Менимча, Равшан – бугунги кунда дунёнинг энг яхши ҳаками.\n– Ўзбекистон терма жамоаси ФИФА рейтингида Россияни ортда қолдириб, ўзининг энг яхши кўрсаткичини такрорлади. Бу рейтингга эътибор қаратасизми?\n– Албатта, халқаро рейтингда жамоанинг юксалишини кўриш ёқимли. Ўртоқлик учрашувларида рақиб танлаш борасида ҳам бу маълум устунликлар беради. Ҳамма рейтингдаги ўрнингга қарайди. Ўсиш ва ривожланишни кўриш – ажойиб.\n– Жамоа олдида қандай вазифа турибди?\n– 2018 йилда Россияда бўладиган Жаҳон чемпионати йўлланмасини қўлга киритиш”.\nМанба : the-uff.com\n«Спорт ТВ»да бугун 7 та ўйин намойиш этилади\nПревью: «Машъал» – «Локомотив»


Сурат Икромов: ЎзА агентлиги томонидан ёзилган хабар очиқ туҳмат ва буюртма « Ўзбекистон Халқ Ҳаракати\nБи-Би-Си радиосининг хабар беришича, Ҳуқуқбон Сурат Икромов ЎзА агентлиги томонидан ёзилган Гулбозор маҳалласида “экстремист” ушланди деган хабар очиқ туҳмат ва буюртма эканлигини айтмоқда. Би-би-си Ўзбек хизмати олиб борган кичик тадқиқот давомида ахборот агентлиги томонидан чиқарилган хабардаги фактларни тасдиқловчи бирор гувоҳ ёки масъулни тополмади.\n24 ноябр куни “Шайхонтоҳурда экстремист аёл қўлга олинди”, деб номланган мақолада “Гулбозор” маҳалласидаги жоме масжидида У. Узоқова томонидан “Ҳизбут таҳрир” ташкилоти варақалари тарқатилгани ҳақида гап боради.\n“Батафсил органларга мурожаат қилиб сўранг, ўртоқ. Мен билган нарсамни ёзганман. Ёзиб ҳам айбдор бўласан одамларга. Албатта, текширилган. ГУВДга мурожаат қилинг топиб беришади. Мен сизга ҳисобот беришга мажбурмасман, ўртоқ”, дейди Норгул Абдураимова.\nБи-би-си ЎзА журналистидан маҳкама қарорисиз бир аёлни экстремист дейишга нима асос бўлгани борасида сўраганда Норгул Абдураимова “Сизнинг саволингизга жавоб беришга мажбурмасман. Ман ўша профилактикага бориб, бир айланиб анақа қилганман ўшетларда. Манга машинақа маълумотларни тақдим қилишган”, деб жавоб берди.\n“Биз улардан қўшимча маълумот сўрасак, йўқ дейишади. Ҳаммаси текширилган, дейишгани учун уларни одатда тешириб ўтиришга ҳожат бўлмайди”, дейди у.\nМақолани Ўзбекистон Мусулмонлар диний идорасининг muslim,uz сайти “Гулбозордаги масжидда “варақа” тарқатган аёл қўлга олинди”, деган сарлавҳа билан кўчириб босди.\n“Тошкент шаҳрида эмас бу. Республиканинг бошқа ерида бўлиши мумкин. Бошқа давлатда”, дейди у.\nБи-би-си Шойхонтоҳур туман “Гулбозор” маҳалла фуқаролар йиғини билан боғланиб бу ҳодиса қачон бўлгани ҳақида сўради. Гўшакни кўтарган Дилором опа исмли маҳалла мутасаддиси бу маҳаллада яқин ўртада варақа тарқатилмаганини билдирди.\n“Бу точно бизнинг маҳаллада бўлмаган. Гулободда бўлса керак. Бизда тарқатилса хабаримиз бўларди. Маҳаллада битта “Ҳожа Ахрор Валий” жоме масжиди бор. Тарқатилса биз билган бўлардик”, дейди “Гулбозор” маҳалла фуқаролар йиғини масъули.\nБиз “Ҳожа Ахрор Валий” масжиди билан боғландик. Гўшакни кўтарган киши ўзини масжид қоровули эканлигини айтди.\n“Мақола бошдан оёқ туҳмат ва буюртма”\nМақолада 13 ноябр куни Тошкент шаҳар ИИББ Терроризм ва экстремизмга қарши курашиши бошқармаси томонидан ҳибсга олинган Умида Узоқова ҳақида гап боради. Шайхонтоҳур тумани Гулобод маҳалласида доимий пропискада турган 29 ёшли Умида Гулбозор маҳалласида эркаклар намоз ўқишга йиғилганда “Ҳизбут таҳрир” варақаларини конвертга солиб келиб тарқатгани айтилади.\n“Бу ахборот мутлоқо буюртма мақола деб ҳисоблайман. Умида Узоқованинг варақа тарқатган бўлиши мумкин эмас. Узоқова 13 ноябрда ички ишлар органи ходимлари томонидан олиб кетилган. Бу ерда 22 да деб гапириляпти. Иккинчидан мен унинг яқин қариндошлари билан гаплашдим. Улар айтаяптики, Умида Узоқова касалванд экан, доим иситмаси чиқиб юраркан”, дейди Сурат Икромов.\n“Энди бу нарса ошкора бўлиб Президент аппарати ва Президентгача етиб келганидан кейин текшира бошлаган. Қарашсаки, аҳволи чатоқ, сувдан қуруқ чиқиш мақсадида мақолани уюштиришган”.\n“Жиноий ишларни очиб уларни қийноқ орқали бўйнига қўйиш ёки калтаклаб, уриб, қийнаб оппоқ қоғознинг тагига қўл қўйдиришади. Бундай қарасангиз аслида уларнинг ўзи жиноятчи. Милицияларни бугун 50 фоизга қисқартирса жиноятлар икки баробарга эмас, уч баробарга қисқариб кетади. Жиноятни қидириш буларнинг нони. Ҳукумат қаттиқ туриб буларни қисқартирмаса бу тўхтамайди”, дейди у.\n“Буларни шу нарсани қилгани учун жиноий жавобгарликка тортиш керак. Ўзбекистон Жиноят кодексида модда бор, 230 чи модда. Уюштирганлар 5 йилгача жиноий жавобгарликка тортилиши керак. Мақолани ёзган журналистни ёлғон, дезинформақия тарқатгани учун жиноий жавобгарликка тортиш керак”.


ТОШКЕНТ, 7 мар — Sputnik. Алишер Мирсоатов Ўзбекистон теннис федерациясининг янги раиси сайланди. Бу ҳақда Миллий олимпия қўмитаси хабар қилди.\nУшбу қарор қўмитадаги Ўзбекистон теннис федерациясининг навбатдан ташқари ҳисобот-сайлов конференциясида қабул қилинди.\nТаъкидланишича, унда федерациянинг янги раҳбарлигига Ўзбекистон Ташқи иқтисодий фаолият Миллий банки бошқарув раиси Алишер Мирсоатов номзоди илгари сурилган ва номзод бир овоздан маъқулланган.\n“Янги раҳбарингиздаги улкан тажриба билан юксак натижаларга эришишингизга ишонаман. Шу билан биргаликда федерацияни узоқ йиллар давомида бошқариб келган Рустам Иноятовга ҳам алоҳида миннатдорчилик изҳор этаман. Айнан шу кишининг бошқарувида теннис федерациясида иш дарҳақиқат профессионал тарзда йўлга қўйилди. Шу муносабат билан ижозатингиз билан Рустам Расулевични федерациянинг фахрий президенти этиб сайлаш таклифини киритаман”, – деди МОҚ президенти Рустам Шоабдураҳмонов.


“Мадина 70 кундан бери комада, нима бўлиши фақат Яратганга аён”\n08 декабр 2021, Тошкент вақти: 02:25\nДушанбелик Мадина Мамажонова исмли ёш аёл 70 кундан бери комада қолмоқда. Шифокорларга кўра, унинг миясининг бир қисми жиддий шикастланган. Мадинанинг аёвсиз калтаклангани ҳақидаги хабар жамиятда катта резонанс чиқарган эди. Асосий гумондорнинг амнистия қўллаб, ҳибсдан бўшатилиши норозиликни янада кучайтирди. Президентнинг ўғли аралашганидан сўнггина жиноят ишини қайтадан қўзғатишди.\n“Беморнинг аҳволини ярим йилгача кузатамиз”\nМадина ётган “Шифобахш” касалхонаси реаниматолог врачи Озодликнинг тожик хизматига беморнинг аҳволи келгусида қандай бўлишини олдиндан чамалаш имконсизлигини айтди. “Инсон мияси кислород етишмовчилигидан жиддий зарарланиши учун атиги уч дақиқа кифоя. Мадинада худди шундай бўлган, деб ўйлайман”, дейди шифокор.\nИсми сир тутилишини хоҳлаган яна бир врач Мадина касалхонага 26 август куни жуда оғир аҳволда келтирилганини, қарийб 70 кундан бери комада эканини билдирди. Унга кўра, врачлар консилиумида беморни ярим йилгача кузатишга қарор қилинган. “Аммо эртага нима бўлишини ҳеч ким билмайди, бу фақат Худога аён”, дейди Озодлик суҳбатдоши.\nУни нега калтаклаб, чалажон қилишди?\nМадина Мамажонова ҳақида жуда оз нарса маълум. У 32 ёшда, мобил алоқа ширкатларидан бирида ишлаган.\nВоқеа жорий йилнинг 25 августида рўй берган. Ижтимоий тармоқда аёл у учрашиб юрадиган эркакнинг хотини томонидан олиб қочилиб, шафқатсиз калтаклангани ҳақида хабар қилинган. Кейинроқ Мадинани унинг ҳамкасби Лутфулло Давлатовнинг хотини Азиза Давлатова рашк туфайли калтаклагани маълум бўлди. Айрим маълумотларда Мадина Лутфулло Давлатовнинг иккинчи хотини сифатида тилга олинмоқда.\nЛутфулла Давлатов Мадинанинг калтаклашда иштирок этганми, йўқми – ҳозирча мавҳум бўлиб турибди.\nИжтимоий тармоқлар гумонланувчиларга “одам ўғирлаш” моддаси бўйича ҳам айблов эълон қилиш лозимлиги, чунки Мадина Душанбедан куч билан олиб кетилиб, бир неча соат шаҳардан ташқарида сақлангани ҳақида баҳс қилишмоқда. Азиза Давлатова буни бир ёки бир неча одам кўмагида қилган бўлиши эҳтимоли ҳақиқатга яқинроқ, аммо ишга доир маълумотларда бошқа исмлар тилга олинганича йўқ.\nАсосий гумондор – Азиза Давлатова аввал ҳибсга олиниб, кейинроқ амнистия қилиниши ва қамоқдан бўшатилиши тожик жамиятида кескин норозилик уйғотди. Жамоатчилик фаоллари Душанбе ҳокими, Бош прокурор ва ички ишлар вазири номига мурожаатнома ёзиб, ижтимоий тармоқларда эълон қилганидан сўнггина ҳуқуқ идоралари ҳаракатга келди.\nМаълум бўлишича, Душанбе мэри Рустам Эмомали Бош прокуратура ва ИИВга ушбу резонансли воқеани қайта бошдан тергов қилишга кўрсатма берган.